MSC 2.0 akan diperkenalkan bagi tarik lebih ramai pelabur digital – Mustapa

KUALA LUMPUR, 10 Rabiulakhir 1443H, Isnin – Kerajaan akan memperkenalkan MSC 2.0 dengan  penjenamaan serba baharu dan akan ditambah baik bagi tujuan menangani jurang digital sedia ada, mendepani cabaran dan kekangan semasa serta meningkatkan tawaran nilai Malaysia dalam menarik lebih banyak pelaburan digital ke seluruh negara.

Menurut Menteri di Jabatan Perdana Menteri (Ekonomi) Datuk Seri Mustapa Mohamed, usaha ini adalah sejajar dengan Rancangan Malaysia Ke-12, Rangka Tindakan Ekonomi Digital Malaysia (MyDIGITAL) dan Matlamat Pembangunan Mampan Pertubuhan Bangsa-Bangsa Bersatu.

Katanya, keputusan tersebut diambil menerusi mesyuarat keempat Majlis Ekonomi Digital dan Revolusi Perindustrian Keempat Negara yang dipengerusikan oleh Perdana Menteri Datuk Seri Ismail Sabri Yaakob, hari ini.

“Selama 25 tahun, Perbadanan Ekonomi Digital Malaysia (MDEC) menerusi inisiatif MSC Malaysia telah berjaya meningkatkan sumbangan ekonomi digital dari sifar peratus kepada lebih 20 peratus kepada Keluaran Dalam Negara Kasar menjelang 2021,” katanya, dalam kenyataan, hari ini.

Setakat 31 Dis 2020, beliau berkata, MSC Malaysia telah membantu negara meraih pelaburan berjumlah lebih RM384 bilion dan pendapatan berjumlah RM588 bilion.

Mustapa berkata, negara telah berkembang menjadi kuasa ekonomi digital global dengan berada pada kedudukan tiga terbaik dalam Indeks Lokasi Perkhidmatan Global oleh Kearney sejak 2004 menerusi inisiatif ini.

“Oleh itu, usaha mendigitalkan ekonomi rakyat dan merakyatkan ekonomi digital akan diteruskan,” katanya.

Selain itu katanya, kerajaan berpuas hati dengan pelaksanaan Pelan Jalinan Digital Negara menerusi Suruhanjaya Komunikasi dan Multimedia Malaysia (MCMC) yang mengikut jadual di mana sebanyak 6.427 juta premis mendapat liputan gentian optik, purata kelajuan jalur lebar mudah alih ditingkatkan kepada 31.34 Mbps dan liputan 4G meningkat kepada 94.03 peratus di kawasan berpenduduk sehingga suku ketiga 2021.

“Rangkaian 5G di seluruh Malaysia akan dilaksanakan secara agresif bertujuan mencapai sasaran liputan 80 peratus di kawasan berpenduduk menjelang 2024 bagi memastikan negara kembali setanding dengan negara-negara jiran dalam masa terdekat,” katanya.

Bagi mendorong adaptasi teknologi digital oleh perusahaan mikro, kecil dan sederhana (PMKS), Mustapa berkata MyDIGITAL Corporation akan menganjurkan Program Pemerkasaan Pendigitalan PMKS Kebangsaan 2021 pada 21 hingga 23 Nov 2021.

Katanya, program ini diadakan dengan kerjasama Kementerian Komunikasi dan Multimedia, Kementerian Pembangunan Usahawan dan Koperasi, Kementerian Perdagangan Antarabangsa dan Industri, MDEC, MCMC serta agensi kerajaan dan swasta yang berkaitan.

“Majlis pelancaran akan dirasmikan di Bera, Pahang oleh Perdana Menteri. Program ini diadakan untuk berkongsi maklumat mengenai pakej rangsangan atau sokongan yang disediakan oleh kerajaan Persekutuan dan negeri, pihak swasta, serta berkongsi pengalaman usahawan yang telah mencapai kejayaan daripada bantuan-bantuan tersebut,” katanya.

Mustapa berkata, mesyuarat tersebut memutuskan bahawa Kementerian Sains, Teknologi dan Inovasi melalui agensi Cradle Fund Sdn. Bhd menyelaras dan memantau pelaksanaan Malaysia Startup Ecosystem Roadmap (SUPER) 2021-2030 melalui platform MYStartup dalam usaha meletakkan Malaysia pada kedudukan 20 teratas dalam ekosistem pemula niaga global menjelang 2030.

Selain itu, beliau berkata pencapaian inisiatif MyDIGITAL akan dijadikan sebagai indeks petunjuk prestasi utama (KPI) untuk menteri-menteri dan ketua jabatan selaras dengan kepentingan ekonomi digital. – Bernama


Siti Nurhaliza dikompaun RM10,000 gagal patuh SOP

SHAH ALAM, 15 Syawal 1442H, Khamis –  Penyanyi nombor satu negara Datuk Seri Siti Nurhaliza dan suaminya Datuk Seri Khalid Mohammad Jiwa masing-masing dikenakan kompaun RM10,000 kerana  gagal mematuhi prosedur operasi standard (SOP) semasa mengadakan majlis tahnik anak mereka awal bulan ini.

Ketua Polis Selangor Datuk Arjunaidi Mohamed berkata, kompaun sebanyak RM2,000 setiap seorang turut dikenakan ke atas Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri, penceramah bebas Ustaz Azhar Idrus, Ustaz Don Daniyal dan Ustaz Iqbal serta tiga orang anaknya.

Arjunaidi ketika sidang media dalam talian berkata, kesemua mereka dikenakan kompaun atas  kegagalan memastikan penjarakan fizikal ketika majlis berkenaan.

Sebelum ini, media melaporkan polis telah membuka kertas siasatan terhadap penganjuran majlis tahnik anak lelaki penyanyi nombor satu negara itu yang didakwa melanggar SOP  Perintah Kawalan Pergerakan Bersyarat (PKPB).

Ketua Polis Daerah Ampang Jaya ACP Mohamad Farouk Esha sebelum ini berkata, siasatan dijalankan di bawah Peraturan 19 Peraturan-Peraturan Pencegahan dan Pengawalan Penyakit Berjangkit 2021 susulan satu laporan polis dibuat berkaitan isu berkenaan. -Bernama


COVID-19: Malaysia catat 660 kes baharu

KUALA LUMPUR, 25 Safar 1442H, Selasa – Bilangan kes positif COVID-19 di Malaysia meningkat lagi hari ini dengan sejumlah 660 kes baharu dilaporkan, selain turut mencatat empat kematian.

Ketua Pengarah Kesihatan Tan Sri Dr Noor Hisham Abdullah berkata daripada jumlah kes positif itu, sebanyak 658 kes adalah penularan dalam negara yang melibatkan 618 kes warga tempatan dan 40 kes bukan warganegara.

Memperincikannya, beliau berkata 443 kes dilaporkan di Sabah manakala 76 kes di Selangor; Kedah pula 60 kes daripada Kluster Tembok; Pulau Pinang (23), Wilayah Persekutuan Labuan (18), Perak (16), Johor (10), Kuala Lumpur (sembilan), Negeri Sembilan (dua) dan Pahang (satu).

“Dua kes import yang mendapat jangkitan dari luar negara pula melibatkan dua bukan warganegara iaitu dari India yang dilaporkan di Labuan dan satu dari Nepal yang dilaporkan di Kuala Lumpur,” katanya dalam sidang media secara maya mengenai perkembangan COVID-19 di sini hari ini.

Beliau berkata ini menjadikan jumlah kes positif COVID-19 di dalam negara adalah sebanyak 16,880 kes serta jumlah kes aktif dengan kebolehjangkitan COVID-19 sebanyak 5,345, manakala jumlah kumulatif kes kematian COVID-19 pula sebanyak 163 kes.

Mengenai empat kematian yang dilaporkan hari ini, Dr Noor Hisham berkata kesemuanya dilaporkan di Sabah.

Beliau berkata dua kes kematian dilapor di Hospital Duchess of Kent, masing-masing melibatkan seorang wanita berusia 84 tahun yang mempunyai penyakit darah tinggi dan dislipidemia serta seorang lelaki berusia 83 tahun yang mempunyai latar belakang penyakit darah tinggi, kencing manis dan dislipidemia.

Satu kematian di lapor di Hospital Semporna melibatkan wanita bukan warganegara berusia 36 tahun dengan penyakit tuberkulosis dan satu lagi kematian ialah lelaki berusia 59 tahun di Hospital Tawau yang mempunyai penyakit buah pinggang kronik, katanya.

Beliau berkata sehingga kini, terdapat 101 kes positif COVID-19 yang dirawat di Unit Rawatan Rapi (ICU), dan 32 kes memerlukan bantuan pernafasan. – Bernama


Polis Tawau kesan penduduk tinggalkan lokaliti PKPD

TAWAU, 1 Ramadan 1442H, Selasa– Pasukan pemantau polis akan menjalankan pemeriksaan dari rumah ke rumah bagi mengesan penduduk yang melarikan diri dari 13 lokaliti yang dikenakan Perintah Kawalan Pergerakan Diperketatkan (PKPD) di sini.

Ketua Polis Daerah Tawau ACP Peter Umbuas berkata, pihaknya akan mendapatkan senarai penduduk berdaftar yang tinggal di 13 lokaliti terbabit bagi tujuan pengesanan.

“Selain itu kita juga ada pasukan bersepadu yang diarahkan Pusat Kawalan Operasi Bencana (PKOB) untuk tujuan sama, mengenal pasti serta mengesan penduduk yang melarikan diri dari lokaliti PKPD.

“Penduduk (melarikan diri) ini nanti akan diarah menjalani ujian saringan COVID-19 serta kuarantin di pusat kuarantin sedia ada, niat kita hanya mahu memastikan kes COVID-19 ini ditangani dan tidak merebak,” katanya kepada pemberita selepas meninjau keadaan lokaliti PKPD di Bandar Sri Indah di sini hari ini.

Sejak 1 April sehingga kini terdapat 13 lokaliti PKPD diaktifkan di Tawau membabit 17,804 penduduk.

Lokaliti itu adalah Kampung Ranggu Batu 10; Fasa 2 Taman Semarak; Kampung Baru Pasir Putih; Kampung Simpang 3A Merotai Besar; Kampung Muhibbah Raya; Bandar Sri Indah; Taman Sri Bukit Tawau; Taman Cahaya; Jalan Tengku Osman; Kuarters Bomba Tawau; Jalan Mesra dan Kampung Titingan serta Taman Golden Hill.

Sementara itu, Pegawai Kesihatan Pejabat Kesihatan Kawasan Tawau Dr G Navindran berkata, tindakan penghuni meninggalkan rumah selepas pengumuman PKPD adalah tidak bertanggungjawab kerana berisiko menjadi penyebar COVID-19 ke kawasan lain.

“Sebab itu tindakan perlu ada untuk penghuni ingkar PKPD ini termasuk mereka perlu membuat ujian calitan dan menjalani kuarantin,” katanya.

Navindran turut berharap semua penduduk di kawasan PKPD memberi kerjasama dengan menjalani ujian saringan COVID-19 agar keputusan dapat diperoleh segera dan PKPD boleh ditamatkan lebih awal jika lokaliti berkenaan diisytiharkan selamat. -Bernama


Junta ugut penjawat awam tindakan tegas jika teruskan demonstrasi

YANGON, 30 Jamadilakhir 1442H, Jumaat – Junta Myanmar memerintahkan para penunjuk perasaan untuk kembali bekerja atau bakal berdepan ‘tindakan tegas’.

Ketua tentera, Jeneral Min Aung Hlaing pada hari Khamis meminta penjawat awam untuk kembali bekerja setelah beberapa hari melakukan demonstrasi di seluruh negara.

“Oleh kerana hasutan orang yang tidak bertanggungjawab, beberapa pegawai perkhidmatan awam gagal melaksanakan tugas mereka.

“Tindakan yang berkesan akan diambil,” kata Aung Hlaing yang kini memegang kuasa perundangan, kehakiman dan eksekutif.

Amaran itu muncul setelah enam hari berturut-turut tunjuk perasaan antikudeta diadakan yang mengecam penahanan pemimpin de facto, Aung San Suu Kyi dan tokoh kanan parti Liga Nasional Demokrasi (NLD).

Para penunjuk perasaan kembali berarak semalam di ibu kota Naypyidaw serta Yangon, pusat bandar dan komersial terbesar, yang menyaksikan ribuan orang membanjiri jalan-jalan untuk menyokong kempen ketidakpatuhan sivil yang semakin meningkat.

“Jangan pergi ke pejabat,” teriak sekumpulan penunjuk perasaan di luar bank pusat Myanmar di Yangon.

“Kami tidak melakukan ini selama seminggu atau sebulan – kami bertekad untuk melakukan ini hingga akhir sehingga (Suu Kyi) dan Presiden U Win Myint dibebaskan,” kata seorang pekerja bank yang memprotes.

Penjawat awam Myanmar dilaporkan turut menyertai tunjuk perasaan menentang rampasan kuasa di kementerian di Naypyidaw.

Dalam beberapa hari kebelakangan ini, puluhan ribu rakyat berdemonstrasi di bandar-bandar besar yang menentang perjumpaan diadakan, dengan polis menggunakan meriam air, peluru getah dan serangan langsung terhadap mereka.

Tentera pada Selasa malam menyerang markas parti Suu Kyi di Yangon.

Junta telah memberi amaran bahawa ia akan bertindak terhadap peserta demonstrasi yang mengancam ‘kestabilan’, tetapi para penunjuk perasaan telah mengabaikan amaran itu. – Agensi


N.Sembilan tawar program ‘Fast Track’ SPM bagi lepasan tahfiz tahun depan

SEREMBAN, 7 Rabiulakhir 1443H, Jumaat – Kerajaan Negeri Sembilan menawarkan Program Fast Track Sijil Pelajaran Malaysia (SPM) secara sepenuh masa aliran Sains untuk 50 pelajar lepasan tahfiz di negeri itu mulai Januari tahun depan.

Pengerusi Jawatankuasa Bertindak Pelaburan, Perindustrian, Keusahawanan, Pendidikan dan Modal Insan negeri Datuk Dr Mohamad Rafie Ab Malek berkata tawaran diberikan kepada pelajar yang telah menyelesaikan minimum 20 juzuk al-Quran tetapi keutamaan kepada yang sudah selesai 30 juzuk.

“Tempoh pembelajaran adalah selama dua tahun dengan pelajar diwajibkan tinggal di asrama Sekolah Sri Seremban, ini kerana tidak mudah untuk mengajar mata pelajaran seperti Kimia, Fizik dan Biologi dalam tempoh setahun untuk pelajar yang tidak mempunyai asas dalam pelajaran ini.

“Ia bagi memberi peluang kepada pelajar lepasan tahfiz mempelajari akademik sekali gus dapat melahirkan jurusan profesional seperti akauntan, peguam, jurutera, doktor perubatan dalam kalangan hafiz dan hafizah,” katanya dalam kenyataan di Facebook hari ini.

Dalam pada itu beliau memaklumkan seramai 50 pelajar sedang mengikuti program berkenaan di Maahad Tahfiz As-Sa’idiyyah dalam jurusan Perniagaan dan Pengajian Islam.

Mohamad Rafie berkata mulai tahun depan juga, seramai 50 pelajar tahfiz akan ditawarkan untuk mengambil aliran Pengajian Islam.

Menurutnya pelajar yang berminat boleh mengisi borang yang dilampirkan di Facebook rasminya dan pemohon yang berpotensi akan dipanggil untuk ditemu duga pada bulan depan. – Bernama


COVID-19: Jika tidak waspada, risiko gelombang ke-2 sangat tinggi

Oleh Athirah Huda Zalhe

BANGI, 11 Safar 1442H, Selasa – Risiko Malaysia berdepan gelombang kedua penularan wabak COVID-19 sangat tinggi, memandangkan kes jangkitan terus meningkat kepada tiga angka dengan kluster baharu di Sabah.

Pengerusi Ikatan Pengamal Perubatan dan Kesihatan Muslim Malaysia (I-Medik) Kuala Lumpur, Dr Ahmad Muslim Ahmad Roslan berkata, peningkatan kes sejak 7 September  dengan lonjakan kepada dua digit adalah membimbangkan.

Malah, peningkatan sehingga tiga angka sejak beberapa hari lalu juga menunjukkan kewaspadaan perlu diperketatkan semula, katanya.

“Pada awal September, KKM melaporkan nilai kadar kebolehjangkitan COVID-19 (R naught) di Malaysia adalah 1.72 berbanding 0.72 sebelum ini.

“Sudah pasti RO sudah melebihi 2 ketika ini. Namun, kita lihat kes banyak tertumpu pada kawasan-kawasan tertentu,” katanya kepada Ismaweb.net, hari ini.

Justeru, beliau berpandangan bahawa tiada keperluan untuk kerajaan atau Majlis Keselamatan Negara (MKN) menguatkuasakan Perintah Kawalan Pergerakan (PKP) di seluruh negara.

“Jadi, Perintah Kawalan Pergerakan Diperketatkan Bersasar (PKPDB) sesuai dijalankan di kawasan-kawasan zon merah.

“Kes masih berkelompok, jadi PKPDB sepatutnya dibuat di Sabah lebih awal, bukan selepas PRN. Jika dikuat kuasa PKP seluruh negara, ia akan memberi kesan lain terutama ekonomi,” katanya.

Setakat semalam, sebanyak 115 kes jangkitan baharu dilaporkan, di mana 98 kes adalah di Sabah, 11 kes di Selangor dan Terengganu serta Kedah masing-masing satu kes.

Menurut Kementerian Kesihatan (KKM), 11 daripada kes tempatan mempunyai sejarah perjalanan ke Sabah.

Memandangkan kebanyakan kawasan di Sabah adalah zon merah dan kuning, Dr Ahmad Muslim menggesa supaya mereka yang pulang ke Semenanjung dikuarantin terlebih dahulu.

“Kemasukan ke Sabah juga perlu diperketatkan bagi urusan yang diperlukan sahaja.

“Tangguhkan segala majlis atau perkumpulan besar di Sabah bagi mengurangkan jangkitan meluas,” katanya.


204 pengusaha pelancongan gulung tikar sejak Mac

KUALA LUMPUR, 7 Rabiulakhir 1442H, Isnin – Sebanyak 204 entiti perniagaan pelancongan dan perhotelan telah menamatkan perniagaan sejak Mac tahun ini berikutan impak penularan COVID-19 dan pelaksanaan Perintah Kawalan Pergerakan (PKP).

Menteri Pelancongan, Seni dan Budaya Datuk Seri Nancy Shukri berkata berdasarkan data yang dikeluarkan Suruhanjaya Syarikat Malaysia (SSM), jumlah itu merangkumi 109 entiti berkaitan perhotelan, resort, motel, inap desa dan chalet, manakala 95 syarikat berkaitan agensi pelancongan dan pengendali aktiviti pelancongan.

“Bagi sektor berkaitan perhotelan, 32 daripada 109 adalah penggulungan oleh mahkamah dan penggulungan secara sukarela, manakala 38 daripada 95 agensi pelancongan juga tamat perkhidmatan dengan penggulungan oleh mahkamah dan penggulungan secara sukarela,” katanya pada sesi soal jawab di Dewan Rakyat, hari ini.

Beliau menjawab soalan Datuk Ahmad Jazlan Yaakub (BN-Machang) yang ingin tahu jumlah hotel dan syarikat pelancongan yang gulung tikar sejak permulaan PKP hingga 31 Okt, serta inisiatif kementerian kepada syarikat untuk menampung kos operasi sehingga pintu-pintu ekonomi kembali dibuka.

Nancy berkata kementerian akan meneliti perkara itu selain mengadakan perbincangan dengan agensi kerajaan yang lain serta persatuan berkaitan bagi mengenal pasti isu dan mencari penyelesaiannya.

Bagaimanapun, beliau berkata sebanyak 135 syarikat dan pengusaha pelancongan yang memohon lesen baharu telah diluluskan bagi tempoh sama.

Sementara itu, Nancy berkata kementerian bercadang memohon peruntukan pembangunan kira-kira RM50 juta untuk Tapak Arkeologi Sungai Batu, Kedah sebagai pelan pusingan dalam Rancangan Malaysia Ke-12, untuk tahun 2021.

“Pada akhir September lepas, kementerian telah melawat ke tapak arkeologi ini bersama pegawai EPU (Unit Perancangan Ekonomi, Jabatan Perdana Menteri) dan menerangkan perancangan jangka panjang serta peruntukan pembangunan yang diperlukan,” katanya menjawab soalan tambahan Nor Azrina Surip (PH-Merbok) yang meminta penjelasan berhubung peruntukan bagi tapak arkeologi itu yang ditarik balik sebelum ini. – Bernama


Isu projek RM2 bilion bawah KASA, Tuan Ibrahim jawab tuduhan Rafizi

BANGI, 13 Rabiulakhir 1444H, Selasa – Menteri Alam Sekitar dan Air (KASA), Datuk Seri Tuan Ibrahim Tuan Man membidas dakwaan Timbalan Presiden PKR, Rafizi Ramli berhubung kelulusan projek tebatan banjir bernilai RM2 bilion ketika tempoh pentadbiran kerajaan sebelum ini.

Timbalan Presiden PAS menegaskan tiada pihak yang berjumpa dan meminta kelulusan dengan projek bernilai tinggi itu.

Justeru, beliau menyifatkan dakwaan Rafizi sebagai fitnah dan sedang berbincang untuk mengambil tindakan undang-undang.

“Dia kata ada pihak-pihak tertentu minta menteri KASA lulus RM2 bilion dalam tempoh kerajaan peralihan. Eh kamu ingat aku tak reti peraturan ke?

“Mana boleh lulus mana-mana peruntukan kewangan dalam tempoh kerajaan sementara, tak boleh.

“Saya nak tegaskan saya tak pernah meluluskan sebarang peruntukan mana-mana projek setelah Parlimen dibubarkan,” katanya ketika ketika berceramah pada kempen Pilihan Raya Umum Ke-15 (PRU15) di Parlimen Lipis, semalam.

Tuan Ibrahim menegaskan, Rafizi boleh terus melaporkan kepada Suruhanjaya Pencegahan Rasuah Malaysia (SPRM) jika mempunyai bukti kukuh, dan bukan membuat fitnah khususnya pada musim pilihan raya.

Sebelum ini, Rafizi mendakwa KASA dalam proses menganugerahkan projek tebatan banjir bernilai RM2 bilion secara rundingan terus kepada syarikat dimiliki individu dikatakan mempunyai kaitan dengan pemimpin UMNO.

Rafizi mendakwa, beliau dimaklumkan sumber dalam kerajaan yang usaha meluluskan segera projek itu di bawah pentadbiran kerajaan sementara adalah sebagai timbal balas selepas menerima dana untuk digunakan sepanjang PRU15.

Mengulas lanjut, Tuan Ibrahim yang juga calon Perikatan Nasional (PN) bagi Dewan Undangan Negeri (DUN) Cheka berkata, beliau juga tidak pernah campur tangan dalam sebarang tender di bawah KASA.

“Bukan macam masa zaman Pakatan Harapan (PH), bagi saya urusan jawatankuasa tender urus, saya tidak mahu terlibat.

“Ikut prosedur ikut peraturan siapa yang layak siapa yang dapat teruskan,” katanya.


Sabah sasar buka semula pelancongan antarabangsa 1 September

KOTA KINABALU, 13 Zulkaedah 1441H, Ahad – Kerajaan negeri Sabah menyasarkan untuk membuka semula pintu kepada pelancong antarabangsa menjelang 1 September tahun ini, kata Timbalan Ketua Menteri Datuk Christina Liew.

Beliau berkata, pembukaan semula itu akan dilakukan dengan melihat kepada keadaan semasa pandemik COVID-19 dan juga nasihat daripada Kementerian Kesihatan di samping mematuhi prosedur operasi standard (SOP) yang ditetapkan.

“Kami menantikan pembukaan semula sektor antarabangsa (pelancong), tetapi kami akan sangat selektif,” katanya kepada pemberita selepas melawat pasar malam Api-Api di Jalan Gaya di sini malam tadi.

Liew yang juga Menteri Pelancongan, Kebudayaan dan Alam Sekitar Sabah berkata, agensi di bawah kementeriannya, terutama Lembaga Pelancongan Sabah (STB) selalu mengikuti maklumat berkaitan perkara itu dari negara lain.

Beliau berkata. kerajaan negeri telah membuka semula sektor pelancongannya secara berperingkat dengan membenarkan operasi pasar malam di Jalan Gaya itu.

“Kami juga membuka kembali (aktiviti mendaki di) Gunung Kinabalu sejak 16 Mei dan telah menarik kira-kira 2,000 pendaki, kebanyakannya pengunjung tempatan,” katanya.

Sementara itu, mengenai pelancong dari China, yang menyumbang kedatangan pelancong paling ramai ke Sabah sebelum sekatan akibat pandemik global COVID-19, Liew berkata, satu pertemuan akan diadakan bersama Konsul Jeneral China di Kota Kinabalu, Liang Caide minggu hadapan mengenai perkara itu.

Beliau berkata, bukan semua kawasan di China terjejas dengan COVID-19 dan pertemuan itu akan membincangkan, antara lain mengenai bagaimana mempercepat kedatangan pelancong dari kawasan berkenaan.

Dari Januari hingga November tahun lepas, STB merekodkan 3.766 juta kedatangan pelancong dengan kebanyakannya dari China. – Bernama


Syor tukar kaedah saringan COVID-19 elak data tertunggak

KUALA LUMPUR, 17 Jamadilakhir 1442H, Sabtu – Kementerian Kesihatan Malaysia (KKM) dan agensi berkaitan disaran menyusun semula pendekatan menangani pandemik COVID-19.

Pakar virologi dari Universiti Malaya (UM), Prof Sazaly Abu Bakar berkata, perkara berkenaan penting disebabkan usaha pembendungan wabak ketika ini mencerminkan siri kegagalan yang berpunca daripada beberapa faktor.

Beliau berkata, sekiranya tiada perubahan drastik terhadap strategi kesihatan awam, langkah melanjutkan Perintah Kawalan Pergerakan (PKP) adalah sia-sia.

Justeru, beliau mengesyorkan supaya menukar kaedah saringan berikutan kes melambung pada semalam, disebabkan wujud data ‘backlog’ atau tertunggak menjangkau 10 hari.

“Masalah ini sudah pasti berpunca daripada kaedah saringan yang masih bersandarkan Polimerase-Transkripsi Terbalik (RT-PCR).

“RT-PCR memerlukan tempoh lama untuk keputusan diperoleh, berbanding kit ujian pantas (RTK) antigen, sekali gus menyumbang kepada timbunan data.

“Sekiranya ini terus berlaku, kita tidak dapat merangka strategi kesihatan awam dengan tepat kerana wujud kepincangan maklumat pada peringkat dasar,” katanya.

Semalam, negara merekodkan 5,725 kes baharu COVID-19, menjadikan ia jumlah kes baharu tertinggi pernah dicatatkan setakat ini.

Berdasarkan pecahan kes, Selangor menjadi penyumbang utama dengan 3,126 kes daripada keseluruhan individu positif.

Mengulas perkara itu, Prof Sazaly berkata, kelonggaran sektor ekonomi perlu disemak semula bagi mengelakkan peningkatan kes COVID-19.

Jelasnya, sektor ekonomi seperti perkilangan, pembuatan dan pembinaan yang bergantung kepada tenaga buruh asing menjadi penyumbang utama COVID-19, namun tetap dibenarkan beroperasi.

“Apabila mereka ini habis kerja dan kembali ke komuniti, sudah pasti penularan berlaku dengan pantas dan kita selama-lamanya kekal berada di takuk lama tanpa sebarang penyelesaian menyeluruh.

“Jadi, teliti semula supaya sektor ekonomi seperti warung terbuka, kedai gunting rambut dan lain-lain yang tidak menyumbang kepada penularan COVID-19, dibenarkan beroperasi,” katanya.


Cara untuk memperkuatkan iman

1- Memiliki ilmu agama.

2- Menjaga amalan fardhu.

3- Mentadabbur ayat ayat al-Quran.

4. Mempelbagaikan ibadah ibadah sunat.

5- Menjauhkan diri daripada perkara-perkara yang boleh mengurangkan iman.

6- Berkawan dengan orang orang yang soleh.

Prof Dr Zainur Rashid Zainuddin
Naib Presiden Ikatan Muslimin Malaysia (ISMA)


Glaukoma, pencuri senyap penglihatan

GLAUKOMA merupakan penyakit urat saraf mata yang menyebabkan medan penglihatan pesakit semakin sempit, dan jika ianya berlarutan boleh menyebabkan kebutaan. Proses ini berlaku secara berkadaran, lantas pesakit tidak sedar bahawa medan penglihatan mereka terjejas. Inilah punca mengapa glaukoma dikatakan pencuri penglihatan secara senyap.

Menurut Laporan Bancian Mata Kebangsaan 2014, penyakit glaukoma adalah penyebab ketiga kebutaan di kalangan masyarakat Malaysia, didahului oleh katarak dan diabetik retinopati. Kebiasaannya pesakit glaukoma adalah terdiri daripada jenis glaukoma primer (primary glaucoma) di mana punca utama penyakit ini berlaku tidak diketahui. Walaubagaimanapun, terdapat juga pesakit glaukoma sekunder (secondary glaucoma) di mana punca penyakit tersebut dapat dikenalpasti dan dirawat.

Pada awalnya, antara simptom yang mungkin dialami oleh pesakit ialah mereka tidak dapat mengagak jika ada objek atau orang yang lalu di sisi mereka, serta lebih sukar untuk menuruni anak tangga, di samping ketajaman penglihatan yang semakin merosot. Ini adalah disebabkan medan sisi penglihatan yang semakin sempit secara perlahan. Pesakit kebiasaannya akan mendapatkan rawatan apabila simptom-simptom tersebut semakin ketara.

Namun, kebanyakan pesakit dikenalpasti menghidapi glaukoma secara kebetulan apabila menjalani pemeriksaan mata secara rutin. Tekanan mata yang tinggi adalah risiko utama mengapa penyakit ini berlarutan. Tekanan mata yang normal adalah sekitar 10 sehingga 21 mmHg, dan jika tekanan mata melebihi paras tersebut, glaukoma disyaki wujud pada pesakit. Lalu, keadaan urat mata perlu diteliti sama ada terdapat tanda-tanda glaukoma atau tidak, dan pesakit perlu menjalani ujian medan penglihatan bagi mengenalpasti status medan penglihatan mereka samada baik atau terjejas.

Risiko-risiko lain bagi penyakit glaukoma adalah sejarah ahli keluarga yang mengalami penyakit glaukoma, keadaan bola mata yang panjang, umur yang lanjut, penyakit kencing manis serta darah tinggi, dan penggunaan ubat steroid. Jika wujud faktor-faktor tersebut, pesakit adalah dinasihati untuk menjalani saringan glaukoma di klinik-klinik mata. Ini adalah penting bagi mengenalpasti penyakit tersebut lebih awal lantas rawatan dapat diberi bagi mencegah ianya daripada melarat.

Rawatan utama bagi glaukoma adalah dengan menurunkan tahap tekanan mata kepada paras normal bagi mengelak kerosakan pada urat mata bertambah teruk lalu menghilangkan potensi penglihatan yang berbaki. Pada peringkat awal glaukoma, rawatan diberi dengan menitiskan ubat titis mata anti-glaukoma.

Pesakit harus memastikan ubat tersebut diambil setiap hari mengikut jadual yang ditetapkan. Kaedah menitiskan ubat mata tersebut juga penting untuk dipelajari bagi memastikan ianya benar-benar berkesan. Terdapat juga beberapa jenis ubat anti-glaukoma yang boleh ditelan tetapi ianya hanya boleh diambil untuk jangka masa yang terhad, serta rawatan laser pada pesakit-pesakit glaukoma tertentu.

Namun, jika tekanan mata masih tidak terkawal, pesakit perlu menjalani rawatan pembedahan glaukoma, di mana saliran alternatif bagi aliran gelemair (aqueous humour) akan dicipta pada sudut ruang hadapan mata. Teknologi terkini bagi rawatan pembedahan glaukoma juga menawarkan kaedah pembedahan yang kurang merosakkan struktur mata (minimally-invasive) dengan menanam implan bersaiz mikro ke dalam sudut mata tersebut.

Walaubagaimanapun, perlu difahami bahawa rawatan-rawatan tersebut tidak dapat mengembalikan penglihatan pesakit yang telah terjejas. Ianya adalah penting bagi memelihara baki penglihatan yang masih baik.

Sempena Minggu Glaukoma Sedunia yang sedang berlangsung pada 7 sehingga 12 Mac 2021, kesedaran bagi mendapatkan pemeriksaan mata pada peringkat lebih awal perlu diterapkan kepada segenap lapisan masyarakat di Malaysia. Perkara ini sangat mustahak kerana penyakit glaukoma boleh dirawat, lantas penglihatan dapat dipelihara. Ingat, glaukoma mencuri penglihatan secara senyap!

Oleh: Dr. Syamil Salmi
Pakar Oftalmologi,
Hospital Pengajar Universiti Putra Malaysia (HPUPM).
Ahli Jawatankuasa Pusat,
Ikatan Pengamal Perubatan Kesihatan Muslim Malaysia (I-Medik).

Artikel ini telah disiarkan terlebih dahulu di Malaysia Gazette


Israel lancar bajet 5 tahun takluk Baitulmaqdis Timur

BAITULMAQDIS, 4 Safar 1445H, Isnin – Kerajaan negara haram Israel melancarkan rancangan belanjawan untuk tempoh lima tahun akan datang, dengan tujuan meningkatkan pengaruh dan penjajahannya ke atas Baitulmaqdis Timur.

Menurut kenyataan kerajaan Israel, bajet sebanyak 3.2 syikal Israel (AS$843 juta) telah diperuntukkan untuk pelaburan di Baitulmaqdis Timur antara 2024 dan 2028.

Kenyataan itu berkata, objektif inisiatif ini kononnya untuk menangani ketidaksamaan sosial dan menggalakkan pembangunan ekonomi di Baitulmaqdis Timur.

Mengulas rancangan itu, Perdana Menteri Israel, Benjamin Netanyahu berkata, keputusan berkenaan akan mengubah wajah Baitulmaqdis.

Dakwanya, jumlah belanjawan itu juga akan menyumbang kepada peningkatan bilangan mereka yang menerima diploma sekolah tinggi.

Kurikulum Palestin – dipanggil tawjihi – diajar di sekolah-sekolah di Baitulmaqdis Timur yang membawa kepada diploma sekolah tinggi.

Bagaimanapun, dalam rancangan bajet Israel, Tel Aviv mahu pelajar di sekolah wilayah itu diajar menggunakan kurikulum Israel.

Rakyat Palestin yang tinggal di Baitulmaqdis Timur kini bergelut berdepan cubaan Israel untuk mengubah kurikulum Palestin.- Agensi


Pemegang pas lawatan sosial tamat tempoh perlu tinggal Malaysia sebelum 21 April

PUTRAJAYA, 30 Syaaban 1442H, Isnin – Jabatan Imigresen hari ini mengesahkan warga asing dengan Pas Lawatan Sosial (PLS) tamat tempoh, perlu meninggalkan negara ini sebelum atau pada 21 April ini.

Merujuk kepada laporan berita berkenaan warga asing yang memegang PLS perlu meninggalkan negara ini sebelum 21 April, Ketua Pengarahnya, Datuk Khairul Dzaimee Daud berkata, kegagalan berbuat demikian boleh menyebabkan tindakan penguatkuasaan diambil.

Beliau berkata, mereka yang mempunyai kekangan untuk pulang ke negara asal, boleh memohon Pas Khas untuk melanjutkan tempoh tinggal di negara ini, tetapi perlu disokong oleh kedutaan masing-masing.

“Dokumen pembuktian mengenai tempat tinggal dan kemampuan kewangan sepanjang berada di negara ini hendaklah disertakan,” katanya dalam satu kenyataan hari ini.

Menurut laporan yang disiarkan portal berita sejak beberapa hari lepas, warga asing dari beberapa negara telah menerima e-mel dari kedutaan mereka di Malaysia, yang memaklumkan mereka hanya mempunyai masa sehingga 21 April untuk meninggalkan negara ini, tanpa didenda atau ditahan.

Laporan itu menyatakan, tarikh tamat itu berdasarkan tempoh penangguhan kerajaan Malaysia untuk warga asing yang memegang pas lawatan sosial tamat pada tahun lepas, susulan terkandas akibat sekatan kawalan pergerakan.

Merujuk kepada laporan itu Khairul Dzaimee berkata, Jabatan Imigresen memahami terdapat pelawat asing yang menghadapi kesukaran untuk pulang ke negara mereka, atas faktor ketiadaan penerbangan dan situasi pandemik COVID-19 yang melanda negara asal mereka.

Namun beliau mendedahkan pihaknya, menemukan beberapa kes penyalahgunaan PLS oleh pelawat asing melalui operasi penguatkuasaan yang dijalankan, antaranya bekerja di pusat hiburan, rumah urut dan melibatkan diri dengan aktiviti pelacuran, ‘scammer’, serta kesalahan lain yang melanggar undang-undang.

“Sejak tahun lepas sehingga hari ini, sebanyak 291 operasi penguatkuasaan ke atas premis hiburan dan rumah urut, dengan seramai 1,281 warga asing dan 83 majikan telah ditahan,” katanya.

“Warganegara asing yang diberi kebenaran untuk tinggal di negara ini atas PLS berkenaan, hendaklah mematuhi semua peraturan dan undang-undang yang ditetapkan di bawah Akta Imigresen,” katanya. – Bernama


Wanita mengandung, susukan anak disyor tangguh dulu ambil vaksin COVID-19

KUALA LUMPUR, 10 Rejab 1442H, Isnin – Wanita mengandung serta yang menyusukan anak disaran menangguhkan pengambilan vaksin COVID-19 Pfizer-BioNTech bagi mengelak sebarang kesan sampingan yang mungkin wujud.

Pensyarah Perubatan Mikrobiologi Universiti Putra Malaysia, Prof Madya Dr Niazlin Mohd Taib berkata, ini kerana buat masa ini belum ada bukti klinikal untuk menyokong penggunaan vaksin itu dalam kalangan golongan berkenaan.

“Ibu mengandung tidak boleh mengambil vaksin yang menggunakan ‘live virus’ dan kalau ikutkan vaksin Pfizer-BioNTech ini tidak menggunakan ‘live virus’, tetapi ia menggunakan messenger ribonucleic acid (mRNA).

“Jadi sepatutnya tidak menjadi masalah untuk ibu mengandung dan yang menyusu bayi untuk mengambil vaksin berkenaan memandangkan ia adalah mRNA.

“Namun, kerana tidak ada data lagi termasuklah daripada Pfizer sendiri, maka kalau boleh tunggu dahulu,” katanya dalam program Koresponden yang disiarkan secara langsung menerusi Bernama TV di sini, hari ini.

Mengenai alahan yang mungkin wujud pada mereka yang menerima suntikan vaksin COVID-19, beliau berkata, orang ramai tidak usah khuatir jika tidak mempunyai apa-apa alahan terhadap kandungan di dalam vaksin itu.

Beliau berkata, vaksin Pfizer-BioNTech, selain mRNA sebagai kandungan aktif utama, ia juga mempunyai pelbagai bahan kimia yang tidak aktif termasuklah polyethylene glycol (PEG) yang berkemungkinan menyebabkan alahan.

“PEG sebenarnya diguna pakai dalam kehidupan seharian seperti dalam pengawet makanan dan minuman serta kadang-kadang ada dalam krim untuk kulit.

“Apa yang penting, kita sendiri tahu apakah alahan kita terhadap makanan ataupun ubat-ubatan, dan maklumkan kepada pegawai kesihatan ketika hendak mendapatkan suntikan vaksin itu,” katanya.

Niazlin berkata, bagaimanapun mereka yang mempunyai alahan tetap boleh mengambil suntikan itu dengan langkah berjaga-jaga.

Malah akan ada pekerja bahagian kecemasan bersedia untuk bertindak dengan segera sekiranya berlaku alahan.

Pada masa sama, katanya, mereka yang pernah mendapat alahan teruk terhadap vaksin sebelum ini tidak digalakkan untuk mengambil suntikan itu.

Bahkan, mereka yang mempunyai imuniti yang sangat rendah termasuklah melalui kimoterapi, dikecualikan daripada mengambil vaksin berkenaan. -Bernama


Tun Faisal jangka lebih ramai lagi akan tinggalkan UMNO

BANGI, 23 Zulkaedah 1444H, Isnin – Bekas Timbalan Ketua UMNO Bahagian Putrajaya, Datuk Tun Faisal Ismail Aziz menjangkakan lebih ramai yang akan meninggalkan UMNO selepas Perhimpunan Agung UMNO (PAU) 2023.

Menurutnya, langkah itu atas dasar rasa meluat dan marah dengan tindakan Presiden UMNO, Datuk Seri Dr Ahmad Zahid Hamidi dan konco-konconya yang bersungguh-sungguh ‘menyucikan’ DAP.

“Selepas pemilihan UMNO yang lepas, sejumlah besar ahli UMNO meninggalkan UMNO disebabkan Zahid dan ada yang dipaksa meninggalkan UMNO melalui tindakan gantung dan pecat semata-mata kerana kluster munafik dalam UMNO hendak mengekalkan Zahid.

“Selepas PAU2023, lebih ramai lagi yang akan meninggalkan UMNO kerana meluat dan marah dengan tindakan Zahid dan konco-konconya yang bersungguh-sungguh menyamak dan menyucikan DAP di sepanjang PAU2023,” katanya menerusi hantaran di Facebook beliau, semalam.

Bagi Tun Faisal, tindakan itu bukan perkara baharu memandangkan sebelum PRU15, sejumlah pengundi tradisi UMNO sudah meninggalkan parti Melayu tertua itu kerana tidak dapat menerima Ahmad Zahid dan parti yang terkait dengan rasuah.

“Selepas PRU15 lebih ramai pengundi tradisi UMNO dan ahli UMNO yang telah meninggalkan UMNO disebabkan tindakan Zahid, kluster mahkamah dan kluster munafik mengangkat Anwar dan DAP menjadi kerajaan,” katanya.


BPR Fasa 2 mula dibayar 7 Mei ini

KUALA LUMPUR, 22 Ramadan 1442H, Selasa – Pembayaran fasa kedua Bantuan Prihatin Rakyat (BPR) akan dibuat secara berperingkat bermula Jumaat ini (7 Mei) hingga 12 Mei 2021.

Menteri Kewangan, Tengku Datuk Seri Zafrul Tengku Abdul Aziz berkata, bayaran Fasa 2 BPR melibatkan peruntukan berjumlah RM2.75 bilion itu akan membabitkan 8.4 juta penerima

“Fasa 2 BPR menyusul untuk memanfaatkan penerima yang sama merangkumi 3.6 juta isi rumah, satu juta warga emas dan 3.8 juta individu bujang.

“Mereka akan menerima bayaran secara berperingkat mulai 7 Mei 2021,” katanya dalam satu kenyataan, hari ini.

Beliau berkata, bagi memastikan program BPR disasarkan kepada mereka yang benar-benar layak, tempoh permohonan rayuan akan dibuka mulai 15 hingga 30 Jun 2021.

“Dengan adanya proses rayuan ini, sebahagian daripada mereka yang telah ditolak permohonannya masih diberi peluang untuk mengemukakan rayuan beserta dokumen yang berkaitan untuk disemak semula oleh LHDNM,” katanya.

Dalam pada itu, Tengku Zafrul berkata, setakat Mei 2021, jumlah keseluruhan bantuan langsung kerajaan merangkumi BPN2.0 dan BPR Fasa 1 dan 2 yang telah dan akan disalurkan bagi golongan B40 adalah bernilai RM6.59 bilion.

“Kerajaan sentiasa komited untuk memastikan bantuan yang diperuntukkan sampai kepada mereka yang disasarkan bagi menjamin kesejahteraan rakyat,” katanya lagi.


Zikir yang membawa ke syurga

1. Rasulullah ﷺ pernah mengajarkan kepada kita satu zikir yang boleh membawa kita ke syurga. Sabda Rasulullah ﷺ:

مَنْ قَالَ : رَضِيتُ بِاللَّهِ رَبًّا ، وَبِالْإِسْلَامِ دِينًا ، وَبِمُحَمَّدٍ رَسُولًا ، وَجَبَتْ لَهُ الْجَنَّةُ
“Barangsiapa yang mengucapkan: Aku redha dengan Allah sebagai Tuhanku, Islam sebagai agamaku dan Nabi Muhammad ﷺ sebagai Rasulku, maka wajib ke atasnya syurga. (HR Abu Daud)

2. Hadis ini pada hakikatnya menggambarkan kepada kita tentang kesempurnaan iman seorang muslim. Bila mana seorang muslim itu meletakkan Allah sebagai kemuncak segala tujuan hidupnya maka sempurnalah keimanan buat dirinya.

3. Begitu juga apabila dia redha agar Islam itu menjadi panduan hidupnya dan Rasulullah ﷺ itu petunjuk jalan bagi dirinya, maka dia telah meletakkan agama ini sebagai pengaruh utama yang membentuk hala tuju dan kerangka hidupnya, maka dia telah mencapai kemanisan iman.

4. Ini bertepatan dengan hadis Rasulullah ﷺ yang menyebutkan:

,ثَلَاثٌ مَنْ كُنَّ فِيهِ ، وَجَدَ حَلَاوَةَ الْإِيمَانِ ؛ أَنْ يَكُونَ اللَّهُ وَرَسُولُهُ ، أَحَبَّ إِلَيْهِ مِمَّا سِوَاهُمَا
(Terdapat) Tiga perkara yang andai sekiranya seseorang itu memiliki tiga perkara ini, dia akan merasa kemanisan iman. Iaitu yang pertamanya dia mencintai Allah (redha kepadaNya) dan mencintai RasulNya lebih dari segala-galanya (maka dia akan merasai kemanisan iman). (HR al-Bukhari)

5. Redha di sini bukan sekadar menerima sahaja, tetapi mencintai dan menjiwai setiap perintah Allah dan RasulNya, lalu dia menjadikan Allah dan Rasul sebagai panduan hidupnya, maka pastilah dia akan dikurniakan syurga Allah.

Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


SPRM selesai ambil keterangan menteri, dua warga China

KUALA LUMPUR, 15 Zulhijjah 1444H, Selasa – Suruhanjaya Pencegahan Rasuah Malaysia (SPRM) telah mengambil keterangan Menteri Pelancongan, Seni dan Budaya, Datuk Seri Tiong King Sing dan dua warga China yang terbabit dalam kekecohan bersama pegawai Imigresen di balai ketibaan Lapangan Terbang Antarabangsa Kuala Lumpur (KLIA).

Perkara itu disahkan Ketua Pesuruhjaya SPRM, Tan Sri Azam Baki yang berkata, kes itu disiasat mengikut Seksyen 16 (a) Akta SPRM 2009.

Beliau menggesa semua pihak tidak membuat sebarang spekulasi dan memberikan masa bagi SPRM melengkapkan siasatan berkenaan.

Terdahulu, Azam mengesahkan akan mengadakan pertemuan dengan King Sing dan warga China terbabit bagi memberi keterangan berhubung dakwaan salah laku pegawai Imigresen.

Beberapa hari lalu, tular gambar dan laporan berita yang mendakwa King Sing campur tangan dalam urusan melepaskan seorang pelancong dari China, namun dinafikan Ahli Parlimen Bintulu itu.

King Sing sebaliknya mendakwa wujud amalan salah guna kuasa dan rasuah membabitkan sebilangan kakitangan Jabatan Imigresen Malaysia (JIM) yang bertugas di pintu masuk utama negara itu, sehingga mengundang beberapa kenyataan penafian daripada kesatuan dan kakitangan yang mewakili agensi berkenaan.


Gagal patuh SOP penginapan pekerja, 23 majikan didakwa

BUKIT MERTAJAM, 16 Jamadilakhir 1442H, Jumaat – Sebanyak 23 majikan telah didakwa di mahkamah kerana gagal mematuhi Akta Standard Minimum Perumahan, Penginapan dan Kemudahan Pekerja 1990 (Akta 446) yang dipinda pada 2019, sejak dikuatkuasakan pada 1 Sept tahun lepas, kata Timbalan Menteri Sumber Manusia Awang Hashim.

Beliau berkata dalam tempoh itu juga, sebanyak 100 operasi penguatkuasaan dijalankan di seluruh negara.

“Setakat ini dalam operasi yang kita jalankan, hampir 80 peratus majikan mematuhi dan menunjukkan tahap pematuhan yang memuaskan,” katanya kepada pemberita selepas menjalankan operasi penguatkuasaan pematuhan Akta 446 di sebuah syarikat pembuatan kasut di kawasan Perindustrian, Bukit Tengah di sini hari ini.

Awang berkata kebanyakan majikan yang didakwa itu didapati gagal mematuhi prosedur operasi standard (SOP) penginapan pekerja, antaranya menempatkan terlalu ramai pekerja di dalam sebuah bilik.

“Setiap bilik hanya boleh menempatkan dua orang pekerja, namun dalam tinjauan operasi kebanyakannya dihuni lebih ramai pekerja iaitu enam orang untuk satu bilik, manakala penggunaan bilik air hanya enam orang bagi satu bilik air,” katanya.

Awang berkata tindakan penguatkuasaan itu akan diperhebat bagi memastikan majikan dan penyedia penginapan berpusat di negara ini mematuhi akta tersebut serta SOP Majlis Keselamatan Negara bagi mengekang penularan COVID-19.

Sebelum dipinda pada 2019, akta itu hanya mencakupi aspek perumahan dan penginapan pekerja sektor perladangan yang melebihi 20 hektar serta perlombongan, namun kini undang-undang tersebut dikuatkuasakan ke atas semua sektor selain memperuntukan peraturan baharu berhubung standard perumahan dan kemudahan pekerja. – Bernama


Persediaan perang perlu elak negara dibuli

BANGI, 17 Muharram 1444H, Isnin – Krisis pencerobohan Lahad Datu wajar dijadikan iktibar bahawa pihak berkuasa perlu bersedia untuk berperang dengan melengkapkan persenjataan canggih serta menggunakan teknologi sebaik mungkin bagi memperkuatkan negara.

Prof Dr Mohd Ridhuan Tee Abdullah berkata, persediaan untuk berperang – jika mahukan keamanan – perlu dilakukan agar negara tidak dibuli.

“Justeru, kita mesti berwaspada dan mempersiapkan pasukan pertahanan dan keselamatan yang kuat dan selalu siap siaga setiap saat.

“Dengan kesiapsiagaan ini akan membuatkan musuh-musuh Islam gentar dan tidak akan menyerang,” katanya menulis di ruangan kolumnis Ismaweb.net hari ini.

Selain itu, beliau beranggapan amat malang sekali, tidak ada negara Islam yang berada dalam ranking 10 terkuat di dunia.

Katanya, umat Islam tidak boleh bersikap pasif, hanya menunggu saja sampai ada serangan musuh dibuat, baru terhegeh-hegeh membuat persiapan.

“Ketika itu sudah terlambat, seperti yang sedang kita saksikan beberapa isu keselamatan yang amat serius sedang dihadapi.

“Kita sebuah negara kaya, malangnya kita miskin dalam soal keselamatan dan pertahanan.

“Bersegeralah perkuatkan pertahanan negara dengan persenjataan canggih mungkin dengan kemampuan yang ada,” katanya.


Keputusan gaji minimum RM1,500 tergopoh-gapah, patut ikut industri dan negeri

BANGI, 24 Ramadan 1443H, Selasa – Meskipun pelaksanaan kadar gaji minimum baharu RM1,500 sebulan bermula 1 Mei ini di seluruh negara disambut baik banyak pihak, namun sebenarnya masih memerlukan kajian secara mendalam.

Ini kerana, Setiausaha Agung BERJASA, Ir Ts Muhammad Lukman Al Hakim Mohamad yakin sekiranya perbincangan dan penelitian lebih mendalam dilakukan, pekerja di negara ini akan menikmati gaji minima yang lebih tinggi dari yang ditetapkan.

Atas dasar itu, beliau berpendapat, pelaksanaan gaji minimum ketika ini adalah tindakan tergopoh-gapah dan keputusan separa masak kerajaan Keluarga Malaysia demi mendapat undi mudah menjelang Pilihan Raya Umum ke-15 (PRU15) yang bakal tiba.

Lukman berkata, solusi yang lebih baik ialah menguatkuasakan gaji minimum yang berbeza mengikut jenis pekerja – tempatan atau asing – industri dan negeri berdasarkan kos sara hidup dan purchasing power parity (PPP).

Memberi contoh di Amerika Syarikat (AS), beliau berkata, gaji minimum sebanyak AS$1,200 dikuatkuasakan di peringkat nasional namun setiap negeri boleh mengenakan gaji minimum yang lebih tinggi.

“Semua negeri di AS meletakkan gaji minimum yang lebih tinggi dari kadar di peringkat nasional

“Begitu juga dengan India yang mempunyai lebih 1,000 jenis gaji minimum dengan jumlah yang berbeza mengikut pekerja, industri dan tahap kelulusan serta kemahiran pekerja

“Konsep yang sama digunakan di banyak negara lain termasuk Kanada dan China, juga negara-negara Asean lain seperti Vietnam, Filipina dan Indonesia. Persoalannya, kenapa kita terburu-buru?,” soalnya.

Sebelum ini, kerajaan memberi jaminan pelaksanaan gaji minimum RM1,500 akan tetap dilaksanakan pada 1 Mei ini.

Perdana Menteri, Datuk Seri Ismail Sabri Yaakob berkata, pendirian itu kekal sekali gus turut mengesahkan yang kerajaan tidak akan membuat pusingan U berhubung pelaksanaan kadar gaji baharu berkenaan.


Lagi negara Arab dijangka normalisasi hubungan dengan Israel

WASHINGTON, 6 Safar 1442H, Khamis – Beberapa negara Arab lain akan menandatangani perjanjian damai dengan negara haram Israel dalam satu atau dua hari lagi, kata seorang diplomat kanan Amerika Syarikat (AS), semalam.

“Rancangan kami adalah untuk membawa lebih banyak negara, yang mana kami akan mengumumkan lebih banyak lagi… Satu (negara akan menandatangani) pada satu atau dua hari berikutnya,” kata Duta Besar AS untuk PBB, Kelly Craft kepada Al Arabiya.

Pada Ogos lalu, Emiriah Arab Bersatu (UAE) mengumumkan perjanjian dengan Israel untuk menjalin hubungan diplomatik dan menormalkan hubungan.

Bahrain mengikutinya dan ketiga-tiga negara menandatangani Perjanjian Abraham di White House pada 15 September.

Maghribi, Oman dan Sudan dilaporkan berada di antara negara-negara lain yang ingin menjalin hubungan dengan Tel Aviv di tengah-tengah percubaan diplomatik Washington untuk memanaskan hubungan antara wilayah Arab dan Israel.

Craft menyatakan, AS berharap bahawa Arab Saudi juga menandatangani perjanjian damai dengan Israel.

“Jelas, kami mengalu-alukan Arab Saudi berada di kedudukan berikutnya. Tetapi yang penting ialah kita fokus pada perjanjian dan kita tidak membenarkan rejim (Iran) mengeksploitasi muhibah Bahrain, Emiriah Arab Bersatu atau Israel.

“Kami ingin membawa semua orang dengan harapan bahawa ini akan memungkinkan warga Iran untuk melihat bahawa orang benar-benar menginginkan perdamaian di Timur Tengah, dan mereka adalah sebahagian daripada perdamaian ini,” kata Craft. – Agensi


Semakan tawaran ke sekolah khusus mulai 15 Mac

KUALA LUMPUR, 7 Syaaban 1443H, Khamis – Semakan tawaran kemasukan ke Tingkatan Satu, Tingkatan Empat dan Tahun 1 Sijil Vokasional Malaysia (SVM) ke Sekolah Khusus Tahun 2022 boleh dibuat Selasa depan (15 Mac).

Menteri Kanan Pendidikan, Datuk Dr Radzi Jidin berkata, tawaran kemasukan ke Sekolah Khusus itu melibatkan Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT), Kolej Vokasional (KV) dan Maktab Tentera Diraja (MTD) di bawah Kementerian Pertahanan.

“Semakan tawaran boleh dilakukan melalui pautan https://spskt1.moe.gov.my bagi kemasukan ke Tingkatan Satu dan https://spskt4.moe.gov.my untuk kemasukan ke Tingkatan Empat serta Tahun 1 SVM,” katanya dalam kenyataan di sini hari ini.

Menurut Radzi, pendaftaran secara dalam talian bagi murid baharu Tingkatan Satu di SBP dan SMKA ditetapkan pada 21 hingga 25 Mac ini, manakala pendaftaran secara fizikal akan dimaklumkan kemudian.

Sementara itu, pendaftaran secara dalam talian bagi murid baharu Tingkatan Empat di SBP dan SMKA juga pada 21 hingga 25 Mac manakala pendaftaran secara fizikal pada 5 April.

“Pendaftaran secara fizikal bagi murid baharu Tingkatan Empat dan Tahun 1 SVM di SMT dan KV pula pada 7 April manakala pendaftaran bagi murid baharu Tingkatan Empat ke MTD akan dimaklumkan melalui laman sesawang http://www.rmc-education.edu.my,” kata Radzi.-  Bernama


Bapa parah, anak 10 tahun trauma diserang peneroka haram Israel

TEBING BARAT, 21 Rabiulakhir 1443H, Jumaat – Peneroka haram Israel menyerang kenderaan dinaiki warga Palestin berhampiran perkampungan al-Mughyyer, timur laut Ramallah.

Raed al-Kharraz, 44, dipukul sehingga mengalami keretakan dan pendarahan dalaman yang teruk di kepala malahan giginya turut patah.

Sementara anak lelaki Raed juga tidak terkecuali menerima serangan itu.

Badan Muhammad yang berusia 10 tahun dipenuhi lebam bahkan kanak-kanak itu masih mengalami ketakutan dan kebimbangan selepas kejadian tersebut.

Middle East Eye yang memetik aktivis antipenempatan sebagai berkata, serangan itu – antara yang paling teruk dilakukan oleh peneroka di Tebing Barat yang diduduki pada bulan lalu – telah direncanakan, dengan penduduk Palestin sengaja disasarkan.

Serangan berkenaan satu daripada lima yang dilakukan oleh peneroka dalam tempoh kurang 24 jam, di Nablus, Ramallah, Hebron dan kampung berjiranan mereka.

Keganasan itu berbeza-beza dari segi intensiti, daripada menghalang jalan raya, membaling batu pada kenderaan dan membakarnya, kepada menyembur slogan anti-Arab serta menyerang penduduk di rumah mereka – seperti kes di kampung Burqa di Nablus dan al-Mughyyer di Ramallah.

Peneroka melakukan serangan di jalan pintasan, persimpangan dan berhampiran pintu masuk penempatan.

Peningkatan serangan itu susulan kematian seorang anggota tentera Israel baru-baru ini. – Agensi


Pertikai silibus Sejarah: Ridhuan Tee cabar Dong Jiao Zong berdebat

BANGI, 14 Ramadan 1442H, Isnin – Prof Dr Ridhuan Tee Abdullah mencabar pemimpin Dong Zong dan Jiao Zong untuk berdebat mengenai isu kandungan buku teks Sejarah sekolah menengah yang didakwa terlalu berpusat kepada Melayu dan Islam.

“Saya cukup teruja jika ahli sejarah ultra kiasu ini mahu mendebatkan perkara ini secara terbuka.

“Saya nak tengok siapakah tokoh pejuang kemerdekaan yang mahu ditonjolkan dalam kalangan kaum mereka, yang sanggup berkorban nyawa.

“Lebih seronok kalau mereka menonjolkan tokoh-tokoh komunis MPAJA,” katanya dalam kenyataan disiarkan Ismaweb.net hari ini.

Pemerhati politik itu mendakwa, ultra kiasu selalu mencanangkan dalam teks sejarah mereka, sumbangan yang paling besar orang Cina adalah pada masa komunis – MPAJA – melawan Jepun, ketika kependudukan Jepun di Tanah Melayu sekitar 1941-1945.

Sedangkan katanya, seluruh dunia tahu kenapa orang Cina menentang Jepun adalah disebabkan oleh permusuhan yang begitu panjang antara dua negara China dan Jepun dalam Perang China-Jepun.

“Jepun pantang melihat Cina, begitu juga sebaliknya. Permusuhan mereka berpanjangan sehingga ke hari ini.

“Ultra kiasu juga mahukan sumbangan Yap Ah Loy diiktiraf bukan hanya diceritakan sepintas lalu. Persoalannya, Kuala Lumpur itu sendiri bukan dibuka oleh Yap Ah Loy tetapi Sutan Puasa.

“Yap Ah Loy menjelma setelah Kuala Lumpur dibuka. Jadi, wajarlah nama Yap Ah Loy hanya disebut sepintas lalu. Takkan sejarah Yap Ah Loy mahu diseimbangkan dengan Sutan Puasa. Itu tidak boleh,” katanya.

Sebelum ini, pertubuhan radikal itu dalam satu kenyataan menggesa Kementerian Pendidikan (KPM) menyemak semula kandungan buku teks Sejarah sekolah menengah, setelah seorang pakar mendakwa ianya terlalu berpusat kepada Melayu dan Islam.

Bukan itu sahaja, pakar sejarah yang tidak dinamakan itu mendakwa buku teks berkenaan kurang memperkenalkan sejarah dan budaya kaum lain, tidak menggambarkan keadaan sebenar serta tidak tepat.

“Realitinya, sudah sekian lama buku teks Sejarah KPM sekolah rendah dan menengah bersifat eksklusif, kandungan fakta sejarahnya tidak seimbang dan tafsirannya tidak tepat, selain tidak memberi gambaran penuh seperti situasi negara yang terdiri dari masyarakat pelbagai kaum dan agama,” dakwa Dong Jiao Zong.

BACA PENUH KENYATAAN PROF DR RIDHUAN TEE ABDULLAH DI RUANGAN KOLUMNIS ISMAWEB.NET


Puad dakwa kluster ‘gantung dan pecat’ kembali cuba pecah belahkan UMNO

BANGI, 21 Zulkaedah 1444H, Sabtu – Datuk Dr Mohd Puad Zarkashi mendakwa, segelintir golongan yang dilabel sebagai ‘kluster gantung dan pecat’ cuba berpakat dengan pihak luar untuk melemahkan Datuk Seri Dr Ahmad Zahid Hamidi sebagai Presiden UMNO.

Dakwaan itu dilontarkan selepas muncul risalah bahawa bekas Perdana Menteri, Datuk Seri Najib Razak tidak mendapat keadilan meskipun ketika ini UMNO bersama-sama Pakatan Harapan (PH) memegang tampuk pemerintahan negara serta Ahmad Zahid sebagai Timbalan Perdana Menteri.

“Semalam terdapat ‘flyers’ yang mengecam Zahid. Dia dituduh tidak membela Najib. Semua kereta yang ‘parking’ di WTC diselit dengan ‘flyers’ fitnah itu

“Ini percubaan untuk pecah belahkan UMNO. Ini kerja orang dalam yang bergabung dengan orang luar. Tidak hairan segelintir kluster gantung dan pecat UMNO terlibat,” dakwanya.

Menurut Ahli Majlis Kerja Tertinggi (MKT) UMNO itu, cubaan pihak berkenaan seolah-olah tidak berjaya apabila Ahmad Zahid memetik nama Najib dalam ucapan dasarnya ketika Perasmian Perhimpunan Agung UMNO 2023 (PAU2023) semalam.

“Tetapi mereka terkedu bila Zahid bangkitkan isu pembelaan Najib dalam ucapan dasarnya. Bahkan video ucapan Mohd Nizar Najib ditayangkan.

“Dia menyampaikan pesanan ayahnya supaya pertahankan Kerajaan Perpaduan. Perdana Menteri hadir dan mendengarnya.

“Puak ini mahu Zahid lemah. Maka lemahlah Kerajaan Perpaduan,” dakwanya.


Rider merusuh: Mereka dianiaya, tindakan ikhlas bela rakan

PETALING JAYA, 9 Muharram 1442H, Jumaat – Pertubuhan-Pertubuhan Pembela Islam (PEMBELA) menyeru rakyat Malaysia untuk bersama-sama berdoa supaya kes berkaitan enam penghantar makanan yang menghadapi pertuduhan melakukan rusuhan – didakwa dianiaya – di sebuah restoran pada 18 Mei lalu diigugurkan.

Pengerusinya, Haji Aminuddin Yahaya berkata, kes berkenaan adalah salah satu contoh di mana individu yang berniat ikhlas membantu rakan sekerja tetapi disalah anggap sehingga mereka dituduh seolah-olah melakukan rusuhan.

“Jadi, saya rasa ini tindakan yang tidak wajar dan satu penganiayaan kepada mereka.

“Dan kita berdoa bersama-sama rakan-rakan lain supaya kes ini menjadi pengajaran kepada semua orang jangan mudah menganiayai sesiapa.

“Kita ada undang-undang dan peraturan. Kita berharap pihak berkenaan tidak akan mengulangi tindakan menganiayai orang lain pada masa hadapan,” katanya dalam sidang media di Mahkamah Majistret Petaling Jaya, hari ini.

Sebelum ini, mereka – ‘rider Food Panda’ – berkumpul di sebuah restoran di Bandar Puteri, Puchong sebagai tanda protes terhadap seorang lelaki bertindak kasar dengan menendang seorang wanita penghantar makanan hingga terjatuh.

Lelaki terbabit dipercayai tidak berpuas hati kerana wanita yang menunggang motosikal itu memotong ketika dia ingin membuat pusingan U.

Akibat kejadian itu, lelaki terbabit menunjukkan isyarat lucah sebelum bertindak menolak mangsa.

Muhammad Hafiz Yusnan, 21; Muhamad Izzat Abd Bari, 22; Mohd Syukri Achyar, 39; Wan Hafizie Wan Hanapi, 28; S Jaya Nantha Kumaran, 31 dan Amirul Zahari Zailani, 25, bagaimanapun mengaku tidak bersalah selepas pertuduhan dibacakan di hadapan Majistret, Nor Ariffin Hisham.

Semua tertuduh didakwa bersama-sama 10 orang lagi yang masih bebas melakukan rusuhan itu pada 6.20 petang mengikut Seksyen 145 Kanun Keseksaan dan dibaca bersama Seksyen 34 kanun sama, yang memperuntukkan hukuman penjara maksimum dua tahun atau dengan denda atau kedua-duanya, jika sabit kesalahan.

Mahkamah Majistret Petaling Jaya hari ini, menetapkan 29 September depan bagi sebutan semula kes itu.

Pada masa sama, Haji Aminuddin berkata, PEMBELA dengan kerjasama peguam-peguam yang diketuai oleh Datuk Zainul Rijal Abu Bakar tampil memberi sokongan moral kepada mangsa yang teraniaya dalam kes berkenaan.

Beliau berkata, sokongan diberi atas dasar kemanusiaan dan prihatin kepada nasib rakyat yang tidak dibela oleh mana-mana pihak sama ada parti politik mahupun orang kenamaan.

“Kami tampil memberi sokongan akan kesusahan anak-anak muda ini hanya kerana membuat tindakan ikhlas membantu, tetapi akhirnya dituduh sebagai merusuh.

“Jadi, kami terpanggil beri sokongan moral dan kami ucapkan terima kasih kepada rakan peguam yang begitu berkaliber untuk membela anak-anak ini dalam pertuduhan berkenaan,” katanya.


Fahmi Fadzil tak patriotik bela Al Jazeera serang Malaysia

Oleh Ainul Illia Meor Suzurudin

BANGI, 16 Zulkaedah 1441H, Rabu – Demi kebebasan mutlak yang diagungkan demokrasi Barat, Ahli Parlimen PKR, Fahmi Fadzil sanggup membidas mereka yang memberi tekanan kepada Al Jazeera selepas agensi berita antarabangsa itu membuat laporan tidak tepat berkenaan cara kerajaan menguruskan pendatang asing tanpa izin (PATI) di negara ini.

Menyifatkan tindakan Fahmi sebagai tidak patriotik, Ketua Angkatan Pemuda Pemudi BERJASA, Hazwan Mohamad berkata, sepatutnya Ahli Parlimen Lembah Pantai itu memainkan peranan untuk menyelar laporan yang tidak benar itu.

“Dalam keadaan imej negara diserang oleh media luar, para barisan hadapan kita diburukkan dengan imej yang salah dan tidak benar

“… Fahmi sepatutnya menjadi orang pertama untuk bangkit melawan kebobrokan etika media sebegini. Tetapi Fahmi pilih untuk jadi tidak patriotik!,” katanya ketika dihubungi Ismaweb.net, hari ini.

Beliau berkata, apa yang dilakukan Fahmi ini tidak menghairankan kerana kebanyakan pemimpin PKR memang diketahui umum amat selesa dengan etika kewartawanan yang sering kali memberi mereka buah tanggung kepada lawan politik.

Semalam, Fahmi dilaporkan, meluahkan rasa kesal dengan tindakan memberi tekanan kepada warga media termasuk yang terkini melibatkan Al Jazeera.

Beliau berkata, media perlu memainkan peranan untuk melaporkan berita dengan bebas selagi ia tidak menerbitkan berita palsu dan tidak sahih.

Malah beliau turut menggesa Menteri Komunikasi dan Multimedia, Datuk Saifuddin Abdullah bertindak, segera meyakinkan pengamal media bahawa kerajaan Perikatan Nasional (PN) bukan antimedia dan antikebebasan bersuara.


52.6 peratus populasi dewasa terima dos penggalak

KUALA LUMPUR, 4 Rejab 1443H, Ahad – Sebanyak 12,307,360 atau 52.6 peratus individu dewasa di negara ini telah menerima dos penggalak COVID-19 setakat semalam.

Berdasarkan data di laman web COVIDNOW, sejumlah 22,929,020 individu atau 97.9 peratus daripada populasi dewasa di negara ini telah melengkapkan vaksinasi mereka, manakala 99.2 peratus atau 23,222,612 individu telah menerima sekurang-kurangnya satu dos vaksin.

Bagi populasi remaja berumur antara 12 dan 17 tahun, sejumlah 2,791,080 individu atau 88.7 peratus daripada kumpulan itu telah melengkapkan vaksinasi, manakala 2,868,945 individu atau 91.2 peratus telah menerima sekurang-kurangnya satu dos vaksin.

Bagi vaksinasi harian pula, sebanyak 73,328 dos diberikan semalam meliputi 15,673 dos pertama, 782 sebagai dos kedua dan 56,873 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 63,914,165 dos.

Sementara itu, menurut portal Github Kementerian Kesihatan, 14 kematian akibat COVID-19 dilaporkan semalam dengan lima di Selangor, empat di Sabah, dua di Kuala Lumpur manakala satu kematian direkodkan di Johor, Negeri Sembilan dan Perak.-  Bernama


Turkiye kutuk tindakan cemar al-Quran di Denmark

MOSCOW, 4 Ramadan 1444H, Ahad – Kementerian Luar Turkiye mengecam ‘serangan keji’ sekumpulan orang pada Jumaat yang mencemarkan kitab suci al-Quran dan bendera Turkiye di Denmark.

“Kami mengutuk sekeras-kerasnya serangan keji yang menyasarkan kitab suci Al-Quran dan bendera kegemilangan kami di Denmark pada tengah hari 24 Mac,” menurut kenyataan kementerian itu, lapor Sputnik.

Insiden itu yang dilakukan semasa bulan suci Ramadan, sekali lagi mendedahkan bahawa Islamofobia, diskriminasi dan xenofobia telah berada pada tahap yang membimbangkan di Eropah.

Jabatan luar negara Turkiye turut memaklumkan pihak berkuasa Denmark bahawa Ankara menganggap tindakan sedemikian sama sekali tidak boleh diterima dan menggesa tindakan segera perlu diambil terhadap pelaku bagi mencegah provokasi seperti itu.

Januari lepas, Rasmus Paludan, pemimpin parti politik Denmark Stram Kurs, membakar naskhah al-Quran di Sweden dan Denmark sebagai protes terhadap kepimpinan Turkiye.

Sebagai tindak balas, Presiden Turki Recep Tayyip Erdogan berkata Ankara tidak akan menyokong bidaan Stockholm untuk menjadi ahli NATO. – Bernama


Jangan permain isu agama sepanjang kempen

BANGI, 12 Rabiulakhir 1444H, Isnin – Semua calon dan parti yang bertanding pada Pilihan Raya Umum ke 15 (PRU15) perlu menghormati sensitiviti agama sepanjang tempoh berkempen.

Isu berkaitan agama tidak wajar disentuh kerana ia boleh mengganggu gugat ketenteraman awam, kata Naib Presiden PAS, Datuk Idris Ahmad.

“Semua kena hormat tentang prinsip atau yang telah semua terima pakai sejak kontrak sosial ketika kita mendapat kemerdekaan lagi.

“Oleh itu kita mengharapkan tiada pihak yang cuba untuk menyentuh sensitiviti soal Islam dan mempermainkannya,” katanya.

Beliau yang juga calon Perikatan Nasional (PN) di Parlimen Bagan Serai berkata, sebagai sebuah negara yang terkenal dengan budaya penuh sopan santun, amalan itu perlu dikekalkan setiap masa.

Tegasnya, prinsip tersebut yang perlu dipatuhi dan dihormati oleh semua pihak di negara ini.

“Pentas pilihan raya merupakan mencari kemenangan dan pengaruh namun tidak seharusnya menyentuh sensitiviti kaum dan agama di negara kita,” katanya.


Pemilik premis boleh halang individu pakai gelang kuarantin

KUALA LUMPUR, 24 Rabiulawal 1442H, Selasa – Pemilik premis perniagaan boleh menghalang individu yang memakai gelang kuarantin daripada memasuki kawasan perniagaan mereka serta melaporkan kepada polis supaya tangkapan dapat dibuat terhadap mereka yang ingkar arahan kuarantin wajib.

Menteri Kanan (Kluster Keselamatan), Datuk Seri Ismail Sabri Yaakob berkata, perbuatan mengingkari arahan kuarantin wajib adalah kesalahan berat dan perlu dilaporkan kepada pihak berkuasa supaya tindakan segera boleh diambil.

“Sebenarnya mereka yang memakai gelang kuarantin ini memang tidak boleh keluar ke mana-mana kerana apabila mereka keluar dengan gelang kuarantin ini mereka boleh membahayakan orang lain,” katanya pada sidang media mengenai perkembangan Perintah Kawalan Pergerakan Pemulihan (PKPP) di Wisma Pertahanan di sini, hari ini.

Beliau menjawab pertanyaan media sekiranya kerajaan akan mewajibkan Prosedur Operasi Standard (SOP) pemeriksaan pergelangan tangan di pintu masuk premis seperti pusat beli belah, restoran atau kedai runcit memandangkan terdapat beberapa restoran yang telah mempraktikkan perkara itu.

Mengulas mengenai kekeliruan pelaksanaan dua kali kuarantin pada individu yang tiba di Semenanjung dari luar negara dan meneruskan perjalanan ke Sarawak, Ismail Sabri berkata, kerajaan Sarawak berhak menentukan sama ada mereka yang masuk ke negeri itu perlu menjalani kuarantin lanjutan selepas selesai menjalani kuarantin wajib 14 hari atau dibenarkan ke destinasi masing-masing.

“Terdapat dua situasi melibatkan kuarantin ini iaitu bagi individu tiba dari luar negara di mana-mana lapangan terbang kemudian terus menaiki penerbangan ke Sarawak, mereka tidak perlu menjalani kuarantin dua kali (apabila tiba di Sarawak) kerana tidak keluar dari kawasan lapangan terbang itu.

“Kedua, apabila mereka tiba di lapangan terbang tetapi tidak pulang terus ke Sarawak… tinggal satu atau dua hari di sekitar lapangan terbang itu, ini akan dikenakan kuarantin kerana mereka telah keluar dari kawasan lapangan terbang dan apabila ke Sarawak mungkin akan dikenakan semula kuarantin,” katanya.

Dalam pada itu, Ismail Sabri berkata, bagi kenderaan perniagaan yang merentas daerah atau negeri secara kerap untuk mengambil barang hanya perlu mendapatkan surat kebenaran sekali sahaja bermula dari tarikh permohonan sehingga ke tarikh tamat Perintah Kawalan Pergerakan Bersyarat (PKPB).

Katanya, bagi pasangan ‘hujung minggu’ perlu memohon surat kebenaran setiap kali ingin merentas daerah atau negeri.-  Bernama


Agong berangkat ke Abu Dhabi untuk beri penghormatan terakhir

SEPANG, 14 Syawal 1443H, Ahad – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berangkat ke Abu Dhabi, Emiriah Arab Bersatu (UAE) bagi memberi penghormatan terakhir kepada Presiden UAE dan juga Pemerintah Abu Dhabi Sheikh Khalifa bin Zayed Al Nahyan, yang mangkat Jumaat lepas.

Pesawat khas yang membawa Seri Paduka berlepas dari Kompleks Bunga Raya, Lapangan Terbang Antarabangsa Kuala Lumpur (KLIA) di sini, pada kira-kira 4.20 petang.

Lawatan khas Al-Sultan Abdullah ke Abu Dhabi itu turut diiringi Datuk Pengelola Bijaya Diraja Istana Negara Datuk Ahmad Fadil Shamsuddin, Ketua Protokol Wisma Putra Datuk Wan Zaidi Wan Abdullah dan Ketua Pegawai Istiadat Kerajaan Bahagian Istiadat dan Urusetia Persidangan Antarabangsa Datuk Rozainor Ramli.

Timbalan Menteri Luar Datuk Kamarudin Jaffar dan Timbalan Ketua Setiausaha Kanan Jabatan Perdana Menteri Datuk Sollehuddin Alyubi Zakaria hadir mengucapkan selamat berangkat kepada baginda.

Sebelum berangkat, Seri Paduka melalui kawalan kehormat setempat Batalion Pertama Rejimen Askar Melayu Diraja terdiri daripada dua pegawai dan 26 anggota.

Istiadat penghormatan terakhir Almarhum dijadualkan berlangsung selama tiga hari bermula semalam.

Malaysia dan UAE juga mempunyai hubungan dua hala yang rapat dan mesra di pelbagai peringkat, termasuk kedua-dua pemimpin negara dan sesama rakyat.

Al-Sultan Abdullah sebelum ini berkenan supaya bendera peribadi Seri Paduka dikibarkan secara separuh tiang di Istana Negara selama lima hari berturut-turut bermula semalam sebagai tanda berkabung atas kemangkatan Sheikh Khalifa. – Bernama


Radzi Jidin sangkal tuduhan anaktirikan sekolah di Klang

BANGI, 14 Syaaban 1444H, Selasa – Bekas Menteri Pendidikan, Datuk Dr Mohd Radzi Md Jidin menyangkal tuduhan Ahli Parlimen Klang, V Ganabatirau bahawa kawasannya telah ‘dianaktirikan’ oleh kerajaan terdahulu.

Mohd Radzi yang juga Ahli Parlimen Putrajaya berkata, tuduhan Ganabatirau di Dewan Rakyat bahawa kawasan Klang tidak diberi perhatian adalah tidak benar, apatah lagi ketika beliau menerajui Kementerian Pendidikan (KPM).

“Sebagai salah seorang Menteri Pendidikan terdahulu, saya cuba untuk mencelah memberikan penjelasan, namun tidak diberikan ruang.

“Untuk makluman YB Klang, ketika saya di KPM antara sekolah yang lulus di RP1-RMK12 (Rolling Plan 1, Rancangan Malaysia Ke-12) dan RP2-RMK12 di Klang adalah SMK Kota Kemuning (2) Klang, iaitu pembinaan baharu 42 bilik darjah,” katanya dalam kenyataan, hari ini.

Beliau berkata, ini termasuk pembinaan baharu 36 bilik darjah di Sekolah Kebangsaan (SK) Bukit Raja dan 42 bilik darjah baharu di Sekolah Menengah Kebangsaan (SMK) Meru, Klang.

“Selain itu, terdapat dua projek pembinaan bangunan baharu iaitu SK Pulau Indah membabitkan bangunan baharu 12 bilik darjah dan dewan terbuka.

“Bangunan baharu yang mengandungi lapan bilik darjah PPKI dan kemudahan lain di SMK Meru, Klang,” katanya.

Menurut Mohd Radzi, perancangan untuk projek-projek pembinaan sekolah baru sememangnya mengikut satu proses yang telus dan mengambil kira kepadatan penduduk di satu kawasan.

Justeru, tegasnya, tidak timbul isu menganaktirikan kawasan-kawasan tertentu dan percaya proses sama akan diteruskan oleh KPM pada masa akan datang.

Terdahulu, Ganabatirau mendakwa kawasan Parlimennya sudah lama dianaktirikan oleh kerajaan berikutan sehingga kini tiada rancangan pembangunan.

“Bandar Bukit Raja telah dibangunkan hampir 20 tahun dan lebih 20,000 rumah ada di situ.

“Ada tujuh tapak sekolah ada, sampai hari ini tiada rancangan untuk membina mana-mana sekolah di kawasan Bukit Raja, sebab kita tahu dari dulu lagi kita telah dianaktirikan,” katanya.


Angkat isu Palestin dalam konteks pembebasan negara, bukan sekadar kemanusiaan

BANGI, 30 Rabiulakhir 1445H, Selasa – Gabungan Solidariti Pembebasan Palestin (GSPP) menggesa rakyat Malaysia mengangkat isu Palestin dalam konteks pembebasan negara itu dan bukan sekadar isu kemanusiaan.

Dalam kenyataan di Facebook hari ini, GSPP turut menyeru rakyat untuk memberikan tekanan penuh secara kolektif kepada badan berautoriti negara, serantau dan antarabangsa untuk mengembalikkan hak rakyat serta tanah air Palestin.

“Mempersiapkan diri, jiwa dan masyarakat untuk perjuangan nafas panjang, selain memberikan sokongan penuh kepada rakyat Palestin untuk kekal teguh dan tidak berganjak daripada Palestin.

“Membentuk gerakan massa dengan menjalankan gerakan, inisiatif dan kempen bersama GSPP, termasuk memberi sumbangan harta, tenaga dan kepakaran dalam segenap aspek demi pembebasan Palestin,” katanya.

GSPP – yang disertai lebih 13 pertubuhan bukan kerajaan (NGO) – ditubuhkan bagi menggarap semua kekuatan umat Islam untuk disatukan dalam langkah yang lebih strategik ke arah membebaskan Palestin daripada penjajahan rejim Israel.

Selain melaksanakan kempen, gabungan itu turut menjalankan usaha melobi dan menggesa pihak kerajaan serta badan-badan antarabangsa supaya mengatur langkah ke arah membebaskan Palestin.


Khaled Nordin umum letak jawatan Pengerusi Bukan Bebas Bukan Eksekutif Boustead

BANGI, 25 Zulhijjah 1442H, Rabu – Datuk Seri Mohamed Khaled Nordin mengumumkan peletakan jawatan selaku Pengerusi Bukan Bebas Bukan Eksekutif Boustead Holdings Berhad berkuat kuasa esok, 5 Ogos.

Beliau berkata, tindakan itu dibuat sebagai mengambil tanggungjawab selaku ahli UMNO yang akan terus akur dan hormat dengan sebarang keputusan serta ketetapan parti.

“Di kesempatan ini, saya ingin mengucapkan berbanyak terima kasih kepada ahli-ahli lembaga pengarah dan pihak pengurusan Boustead Holdings Berhad yang telah memberi komitmen dan kerjasama yang sangat baik sepanjang perkhidmatan saya selaku pengerusi kepada syarikat sejak Mei 2020.

“Saya yakin dan percaya syarikat kini berada di landasan yang tepat untuk terus berperanan dalam menyumbang kepada pembangunan ekonomi negara, khususnya dalam memastikan pulangan berterusan kepada pemegang saham utama iaitu tabung persaraan tentera, Lembaga Tabung Angkatan Tentera (LTAT),” kata Naib Presiden UMNO itu, hari ini.

Khaled juga sekali lagi menegaskan bahawa UMNO secara jelas telah membuat ketetapan untuk menarik sokongan kepada Perdana Menteri dan kerajaan Perikatan Nasional (PN).


Pengurusan 1MDB mesyuarat di London bincang dana tambahan RM1 bilion: Saksi

KUALA LUMPUR, 9 Syawal 1443H, Selasa – Mahkamah Tinggi di sini hari ini diberitahu bahawa mesyuarat Ahli Lembaga Pengarah 1Malaysia Development Berhad (1MDB) diadakan di London pada 16 Mei 2011 bagi membincangkan mengenai perjanjian pelaburan tambahan RM1 bilion, usaha sama 1MDB-PetroSaudi menerusi Perjanjian Pembiayaan Murabaha.

Bekas Setiausaha syarikat 1MDB Goh Gaik Kim, 54, yang turut menghadiri mesyuarat itu bersama Tan Sri Che Lodin Wok Kamaruddin, Datuk Shahrol Azral Ibrahim Halmi, Tan Sri Ismee Ismail, Jasmine Loo Ai Swan dan Ashvin Jethanand, berkata rancangan untuk mengadakan mesyuarat di Hotel Hilton, London dibuat oleh pihak pengurusan 1MDB.

Saksi pendakwaan ke-17 itu berkata demikian ketika membacakan pernyataan saksinya pada perbicaraan bekas Perdana Menteri Datuk Seri Najib Tun Razak berhubung dakwaan penyelewengan RM2.3 bilion dana 1MDB.

Wanita itu yang dirujuk dengan minit mesyuarat bertarikh 16 Mei 2011 berkata sebelum mesyuarat itu bermula Jasmine Loo yang merupakan peguam 1MDB, telah menyerahkan tiga set dokumen kepadanya untuk simpanan iaitu Resolusi Ahli Lembaga Pengarah, Resolusi Pemegang Saham Biasa dan Resolusi Pemegang Saham Keutamaan.

“Dokumen-dokumen ini adalah berkaitan dengan pelaburan tambahan RM1 bilion di bawah Perjanjian Pembiayaan Murabaha dengan 1MDB-PetroSaudi. Kesemua dokumen ini telah siap ditandatangani oleh semua Ahli Lembaga Pengarah 1MDB dan Datuk Seri Najib. Bagaimanapun, perkara ini (dokumen tersebut) tidak dibincangkan semasa mesyuarat berkenaan,” katanya.

Di dalam mesyuarat tersebut, saksi berkata terdapat beberapa perkara penting yang dibincangkan termasuk pembentangan yang dibuat oleh Jasmine Loo mengenai Perjanjian Pembiayaan Murabaha.

Goh yang kini merupakan Setiausaha syarikat TRX City Sdn Bhd berkata pada keesokan hari selepas mesyuarat tersebut beliau pulang ke Malaysia.

“Saya ada menerima jadual lawatan tersebut. Seingat saya, terdapat beberapa events yang diadakan sebelum atau selepas mesyuarat Ahli Lembaga Pengarah, tetapi saya hanya menghadiri mesyuarat Ahli Lembaga Pengarah sahaja,” kata Goh yang mula berkhidmat sebagai Setiausaha syarikat 1MDB pada 31 Mac 2011 sebelum berhenti pada 1 April 2016.

Pada prosiding 2019, bekas Ketua Pegawai Eksekutif 1MDB Shahrol Azral memberitahu mahkamah bahawa pada 2011, Najib telah meluluskan dana tambahan RM1 bilion dalam perjanjian usaha sama 1MDB-PetroSaudi.

Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok. – Bernama


64 laporan polis berkait kempen PRN di Selangor

BANGI, 22 Muharram 1445H, Rabu – Sebanyak 64 laporan polis diterima dengan lima kertas siasatan setakat semalam, berkaitan kempen Pilihan Raya Negeri (PRN) di seluruh Selangor.

Ketua Jabatan Pencegahan Jenayah dan Keselamatan Komuniti Selangor, Mohd Zaini Abu Hassan berkata, siasatan membabitkan Seksyen 14 Akta Kesalahan Kecil, Seksyen 233 Akta Suruhanjaya Komunikasi dan Multimedia Malaysia dan Seksyen 4(A)(1) Akta Kesalahan Pilihanraya 1954.

Ini juga termasuk Seksyen 435 dan Seksyen 427 Kanun Keseksaan, Seksyen 7 Akta Kesalahan Pilihanraya 1954 dan Seksyen 385 Kanun Keseksaan.

“Manakala sebanyak 48 laporan polis lagi, diklasifikasikan sebagai NOD (No Offence Disclosed) iaitu laporan polis yang dibuat tidak ada berlakunya apa-apa kesalahan dan tangkapan.

“Repot polis ini merupakan repot yang dibuat oleh Team Ops Cantas yang melakukan pemeriksaan Ops Cantas PRN Selangor di lokasi-lokasi yang dijalankan pemeriksaan,” katanya dalam kenyataan, hari ini.

Beliau berkata, empat laporan lain diklasifikasikan sebagai Refer Other Report (ROR), empat lagi sebagai No Further Action (NFA) dan tiga laporan diklasifikasikan Refer Other Agency (ROA).

Mohd Zaini berkata, bagi memastikan setiap kempen dan ceramah yang dijalankan mematuhi undang-undang ditetapkan, polis membuat pemantauan di setiap kempen atau ceramah di negeri itu setiap hari.

Setakat semalam, terdapat sebanyak 191 kempen berpermit, sebanyak 79 ceramah berpermit serta satu kempen tanpa permit dengan jumlah keseluruhan adalah 271.

“Semua calon parti diingatkan supaya tidak menyentuh isu-isu 3R (agama, bangsa, raja) semasa berkempen.

“Jika mana-mana calon parti tidak mematuhi peraturan ini, ianya boleh disiasat bawah Seksyen 505 (C) Kanun Keseksaan serta Seksyen 233 Akta Komunikasi dan Multimedia (AKM) 1998,” katanya.


Kuota jemaah haji Malaysia akan dimaklumkan tidak lama lagi

KUALA LUMPUR, 7 Ramadan 1443H, Sabtu – Kepastian untuk menunaikan ibadah haji yang diberikan oleh kerajaan Arab Saudi cukup memberi makna kepada semua umat Islam, kata Menteri di Jabatan Perdana Menteri (Hal Ehwal Agama), Datuk Idris Ahmad.

Beliau berkata, jaminan untuk melaksanakan ibadah haji ternyata semakin bersinar dengan pengumuman daripada kerajaan Arab Saudi.

“Kuota haji yang dibenarkan bagi Malaysia akan dimaklumkan oleh kerajaan Arab Saudi kepada Lembaga Tabung Haji (TH) sedikit masa lagi.

“Terus berdoa, sabar dan fokus dalam menjalani ibadah (pada bulan) Ramadan dan sungguh-sungguhlah berdoa agar kita dapat menjadi tetamu Allah kelak,” katanya menerusi catatan dalam akaun Facebook hari ini.

Kementerian Haji dan Umrah Arab Saudi dalam kenyataan hari ini memaklumkan hanya satu juta umat Islam tempatan dan antarabangsa di bawah usia 65 tahun dibenarkan menunaikan haji tahun ini.

Dua syarat yang ditetapkan ialah sudah divaksinasi dengan vaksin COVID-19 yang diiktiraf Kementerian Kesihatan Arab Saudi dan melakukan saringan COVID-19 72 jam sebelum berlepas.

Idris menyifatkan berita tersebut benar-benar menggembirakan semua umat Islam yang menantikan dengan penuh sabar untuk melaksanakan ibadah rukun Islam kelima itu.

“Dua tahun satu tempoh yang cukup lama bagi mereka yang rindukan bumi Haram untuk menunaikan tanggungjawab rukun Islam dengan penuh hikmah,” katanya.

Beliau berkata, TH telah bersedia untuk memastikan kelancaran ibadah haji kepada bakal-bakal jemaah Malaysia dan hanya menunggu untuk mendapatkan kuota jemaah, katanya. – Bernama


COVID-19 tular di tempat kerja punca lonjakan kes di Sabah

KOTA KINABALU, 4 Muharram 1443H, Jumaat – Penularan virus COVID-19 di sebuah pelantar minyak dan tapak binaan Hyatt Centric di sini dalam kalangan warga tempatan, Filipina dan China antara punca lonjakan kes di Sabah sehingga mencecah 2,052 kes semalam.

Menteri Kerajaan Tempatan dan Perumahan Sabah Datuk Masidi Manjun berkata kes positif itu melibatkan 209 pekerja di pelantar minyak dan 109 pekerja tapak binaan yang antaranya menjadikan jumlah kes baharu bagi daerah Kota Kinabalu amat tinggi iaitu sebanyak 635 kes.

“Daerah lain juga mengalami penambahan kes baharu yang tinggi antaranya Tuaran (126 kes), Tawau (178), Beaufort (86), Kota Belud (84), Lahad Datu (50), Ranau (44), Telupid (77), Sipitang (46) dan Tongod (21),” katanya dalam kenyataan.

Masidi yang juga jurucakap COVID-19 negeri berkata dengan kes itu,  jumlah kumulatif kes COVID-19 di Sabah kini adalah 100,031.

Beliau berkata terdapat satu kluster direkodkan iaitu Kluster Batu Linting, Kuala Penyu melibatkan penularan COVID-19 dalam komuniti.

Katanya, kes indeks disyaki berpunca daripada majlis keagamaan pada 31 Julai lepas melibatkan seorang wanita berumur 34 tahun dikesan positif selepas melakukan ujian RTK Antigen.

Masidi berkata daripada 45 sampel yang diambil, terdapat 29 kes positif termasuk lapan kes baharu yang dikesan di Kampung Bukit Linting, Kampung Mansud, Kampung Bundu dan Kampung Kupang. – Bernama


COVID-19 di Libya, UAE, Oman, Kuwait belum terkawal

ISTANBUL, 19 Safar 1442H, Rabu – Kes jangkitan dan kematian coronavirus di Libya, Emiriah Arab Bersatu (UAE), Oman, dan Kuwait semakin meningkat, lapor Anadolu Agency.

Di Libya, Pusat Kebangsaan untuk Memerangi Penyakit kerajaan mencatatkan enam kematian dan 1,031 kes serta 334 kes pulih.

Jumlah kes meningkat kepada 38,468 – termasuk 602 kematian dan 22,410 pulih.

Menurut Kementerian Kesihatan, di UAE, enam kematian akibat virus itu, 1,061 kes baru dilaporkan dan 1,146 orang lagi pulih.

Jumlah itu mendorong bilangan kes menjadi 100,794 – termasuk 435 kematian dan 90,556 kes pulih.

Di Oman, Kementerian Kesihatan mencatatkan lima kematian, 934 kes dan 675 pulih. Jumlah baru-baru ini meningkat kepada 102,648 kes – termasuk 102 kematian dan 91,275 pulih.

Sementara di Kuwait, Kementerian Kesihatan mencatatkan empat kematian serta 676 kes dan 630 kes pulih.

Jumlah kes meningkat kepada 108,268 – termasuk 632 kematian dan 100,179 pulih.

Pandemik COVID-19 telah meragut lebih dari satu juta nyawa di 188 negara dan wilayah.

Lebih daripada 35.55 juta kes dilaporkan di seluruh dunia, sementara hampir 24.8 juta pesakit telah pulih setakat ini, menurut angka yang dikumpulkan oleh Universiti Johns Hopkins Amerika Syarikat (AS). – Agensi


Bersatu setuju dengan PAS, tolak politik kepentingan peribadi

KUALA LUMPUR, 21 Syaaban 1442H, Sabtu – Ketua Penerangan Bersatu Datuk Wan Saiful Wan Jan bersetuju dengan kenyataan Presiden PAS Datuk Seri Abdul Hadi Awang bahawa politik yang bertujuan menyelamatkan peribadi pemimpin dan kumpulannya tanpa menghiraukan rintihan rakyat, perlu ditolak.

Wan Saiful berkata pandangan tersebut merupakan ketegasan yang melambangkan keprihatinan terhadap nasib rakyat.

“Dalam suasana hari ini, kita perlukan keikhlasan dan kejujuran untuk menyantuni dan membantu rakyat. Bukan retorik lakonan seolah-olah ikhlas dan jujur, tetapi sebenarnya hanya mahu membolot kuasa untuk kepentingan diri sendiri,” katanya dalam kenyataan hari ini.

Semalam, Abdul Hadi menerusi hantaran di Facebook miliknya berkata PAS menegaskan parti itu menolak muafakat yang berpecah dan menyeleweng daripada Muafakat Nasional (MN) yang asal.

Pada masa sama Abdul Hadi berkata parti itu juga menolak agenda yang bertujuan semata-mata untuk menyelamatkan peribadi pemimpin dan kumpulannya, bukan untuk menyelamatkan negara dan semua rakyat. – Bernama


Agong isytihar darurat di Gerik, Bugaya

BANGI, 1 Jamadilawal 1442H, Rabu – Yang di-Pertuan Agong berkenan mengisytiharkan darurat di Gerik, Perak dan Bugaya, Sabah supaya Pilihan Raya Kecil (PRK) kedua-dua kerusi Parlimen serta DUN itu dibatalkan bagi mengawal penularan COVID-19.

Pengisytiharan itu dilakukan setelah Al-Sultan Abdullah Ri’ayatuddin Al-Mustafa Billah Shah berpuas hati bahawa adanya keperluan proklamasi darurat bagi kedua-dua PRK berkenaan.

Ini selepas Perdana Menteri, Tan Sri Muhyiddin Yassin menyembah maklum akan nasihat Jemaah Menteri kepada baginda supaya mengisytihar darurat di dua bahagian pilihan raya Parlimen dan negeri itu.

Muhyiddin berkata, pengisytiharan proklamasi darurat ini berdasarkan Fasal (1) Perkara 150 Perlembagaan Persekutuan bagi memasyhurkan Ordinan Darurat (Kuasa-Kuasa Perlu) 2020, yang membolehkan PRK dibatalkan atau ditangguh ke tarikh lain kelak.

“Dalam menyembah nasihat kepada Seri Paduka Baginda, Jemaah Menteri pada 4 Disember 2020 telah membincangkan secara terperinci akan kesan PRK Gerik dan Bugaya jika diadakan pada masa pandemik COVID-19 menular di negara ini.

“Jemaah Menteri berpandangan kedua-dua PRK ini perlu dielakkan atas faktor ancaman kesihatan awam, ancaman ke atas kehidupan ekonomi dan ancaman ketenteraman awam.

“Saya bagi pihak Jemaah Menteri menjunjung setinggi-tinggi kasih kepada Kebawa Duli Yang Maha Mulia Seri Paduka Baginda Yang di-Pertuan Agong atas perkenan Seri Paduka Baginda untuk mengisytiharkan darurat bagi kedua-dua bahagian pilihan raya berkenaan,” katanya dalam kenyataan hari ini.

November lalu, Suruhanjaya Pilihan Raya (SPR) menetapkan Pilihan Raya Kecil (PRK) Parlimen Gerik dan DUN Bugaya diadakan secara serentak pada 16 Januari 2021.

Kedua-dua kerusi berkenaan kosong susulan kematian penyandangnya, Ahli Parlimen Gerik, Allahyarham Datuk Hasbullah Osman (Barisan Nasional) dan Ahli Dewan Undangan Negeri (ADUN) Bugaya, Allahyarhamah Datin Manis Muka Mohd Darah dari Parti Warisan Sabah (WARISAN).


KDN wartakan larangan terbit buku ‘When I Was A Kid 3’

BANGI, 17 Rabiulawal 1445H, Selasa – Kementerian Dalam Negeri (KDN) mewartakan Perintah Larangan terhadap penerbitan berbentuk buku bertajuk ‘When I Was A Kid 3’ oleh Cheeming Boey melalui Warta Kerajaan P.U.(A) 283 bertarikh 25 September 2023.

Pewartaan Perintah Larangan ini adalah selaras dengan peruntukan di bawah Seksyen 7(1) Akta Mesin Cetak dan Penerbitan 1984.

Ia menetapkan pencetakan, pengimportan, penghasilan semula, penerbitan, penjualan, pengeluaran, pengelilingan, pengedaran atau pemilikan hasil penerbitan tersebut adalah dilarang secara mutlak di Malaysia.

KDN berkata, kerajaan menyatakan komitmen yang berterusan dalam melaksanakan tindakan kawal selia penerbitan khususnya bagi mencegah penyebaran elemen, fahaman, dan gerakan yang bercanggah dengan sosiobudaya tempatan yang boleh mengancam keharmonian dan perpaduan nasional demi kesejahteraan bersama.

“Dalam hal ini, hasil penerbitan tersebut dikenakan tindakan Perintah Larangan kerana ianya merupakan hasil penerbitan yang memudaratkan atau mungkin memudaratkan moral, kepentingan awam, dan kepentingan negara dengan menimbulkan kebimbangan dan kegelisahan dalam kalangan masyarakat,” katanya seperti dipetik media tempatan, hari ini.

KDN berkata, berdasarkan peruntukan di bawah Seksyen 8(2) Akta Mesin Cetak dan Penerbitan 1984, mana-mana individu yang mencetak, mengimport, menghasilkan, menghasilkan semula, menerbit, menjual, mengeluar, mengeliling, menawarkan untuk menjual, mengedar, atau ada dalam milikannya bagi apa-apa jua maksud seperti itu apa-apa hasil penerbitan larangan melakukan suatu kesalahan dan boleh, apabila disabitkan, dipenjarakan selama tempoh tidak melebihi tiga tahun atau didenda tidak melebihi RM20,000 atau kedua-duanya.

“KDN sekali lagi ingin menyatakan komitmen dalam menjaga keselamatan dan ketenteraman awam melalui tindakan penyeliaan dan kawalan terhadap penerbitan bagi membanteras penyebaran elemen, fahaman, dan gerakan yang bercanggah dengan sosiobudaya tempatan dari semasa ke semasa secara berterusan selaras dengan peruntukan di bawah Akta Mesin Cetak dan Penerbitan 1984,” katanya.

KDN sebelum ini mengharamkan penjualan buku novel grafik bertajuk ‘When I Was A Kid 3’ selepas terdapat bantahan oleh pertubuhan bukan kerajaan (NGO) Indonesia.

Buku ditulis pada 2014 oleh penulis Malaysia yang lahir di Singapura dikenali sebagai Cheeming Boey, 45, yang kini menetap di Amerika Syarikat itu menceritakan mengenai zaman kanak-kanaknya.

Bagaimanapun, pada Jun lalu, beberapa rakyat Indonesia yang diketuai NGO Corong Rakyat mengadakan bantahan di luar Kedutaan Malaysia di Jakarta terhadap penerbitan buku itu kerana mendakwa satu daripada petikan dalam buku terbabit menceritakan mengenai seorang pembantu rumah warga Indonesia yang bekerja di Malaysia dan dikritik secara tidak adil.


Korea Utara larang rakyat pakai jaket kulit seperti gaya Kim Joun-un

PYONGYANG, 22 Rabiulakhir 1443H, Sabtu – Rakyat Korea Utara dilarang memakai jaket kulit seperti yang digayakan pemimpin utama negaranya, Kim Jong-un.

Pihak berkuasa Korea Utara mendakwa, tidak wajar rakyat meniru cita rasa fesyen pemimpin tertinggi mereka, walaupun jaket yang digayakan rakyat diperbuat daripada kulit tidak asli.

Menurut pihak berkuasa, jaket hanya layak digayakan individu kaya sahaja.

Pemakaian jaket kulit mula popular di negara itu pada 2019, selepas Jong-un tampil menggayakan sut jaket kulit dalam satu program televisyen.

Adik perempuan Jong-un, iaitu Kim Yo-jong juga sering mengenakan jaket kulit sehinggakan golongan wanita di negara itu menganggapnya sebagai ‘simbol kekuatan’.

Banyak peniaga pakaian mula menghasilkan jaket kulit seperti yang dipakai Jong-un dan sambutan terhadap pakaian itu amat menggalakkan.

Namun, pihak berkuasa berpendapat, perkara itu tidak sewajarnya berlaku dan rakyat tidak lagi dibenarkan meniru cara berpakaian oleh pemimpin mereka.

Bagaimanapun larangan yang dikeluarkan pihak berkuasa itu menimbulkan rasa tidak puas hati dan mendakwa tindakan berkenaan tidak adil dan berat sebelah.

Penduduk berpendapat walaupun meniru gaya pemimpin, namun ia dibeli dengan wang rakyat sendiri.

Kebiasaannya, jaket kulit asli dijual pada harga 170,000 won (RM801), manakala bagi kulit tiruan, ia dijual 80,000 won (RM377). – Agensi


Kartel daging import: SPRM Johor buka kertas siasatan

JOHOR BAHRU, 6 Jamadilawal 1442H, Isnin – Suruhanjaya Pencegahan Rasuah Malaysia (SPRM) Johor telah membuka satu kertas siasatan berhubung isu penyeludupan daging import atau kartel daging import seperti yang tular di media baru-baru ini.

Menurut sumber SPRM, siasatan akan dijalankan di bawah Seksyen 16 dan Seksyen 18 Akta Suruhanjaya Pencegahan Rasuah Malaysia 2009.

“Fokus siasatan ialah terhadap isu pemalsuan borang Kastam K1 iaitu pengisytiharan barangan import serta amalan rasuah dalam kalangan agensi-agensi terlibat.

“Kerjasama beberapa agensi seperti Kementerian Perdagangan Dalam Negeri dan Hal Ehwal Pengguna (KPDNHEP), Jabatan Perkhidmatan Veterinar, Jabatan Perkhidmatan Kuarantin dan Pemeriksaan Malaysia (MAQIS) dan kastam telah diperoleh,” kata sumber itu.

Sementara itu, Pengarah SPRM Johor, Datuk Azmi Alias ketika dihubungi mengesahkan siasatan itu dan meminta semua pihak untuk tampil memberikan maklumat bagi membantu siasatan.

Katanya, membincangkan isu berkenaan di media massa akan menyukarkan siasatan pihak SPRM justeru pihak yang mempunyai maklumat diminta tampil bagi membantu siasatan.

“SPRM memandang serius perkara ini kerana ianya melibatkan isu kepentingan rakyat khususnya umat Islam di negara ini,” katanya.

Pada awal bulan ini, pihak MAQIS telah menyerbu sebuah syarikat pembekal daging sejuk beku di Senai, di sini, kerana dipercayai menyeludup daging sejuk beku dan membuat label cap palsu halal sebelum mengedarkan daging-daging berkenaan ke seluruh Malaysia. – Bernama


Sultan Selangor nasihat selesai isu banjir, stadium sebelum bubar DUN

SHAH ALAM, 14 Rabiulawal 1444H, Selasa – Sultan Selangor Sultan Sharafuddin Idris Shah hari ini menasihatkan kerajaan negeri itu untuk segera menyelesaikan isu melibatkan kepentingan rakyat, termasuk projek tebatan banjir serta pembangunan semula Kompleks Sukan Shah Alam, sebelum membubarkan Dewan Undangan Negeri (DUN).

Menteri Besar Datuk Seri Amirudin Shari berkata perkara itu dizahirkan Sultan Selangor ketika beliau mengadap baginda hari ini, yang juga merupakan pertemuan lazim bagi membincangkan soal pembangunan serta pengurusan ekonomi negeri.

“Baginda menasihatkan untuk kita (kerajaan negeri) menyegerakan apa yang patut dilakukan sebelum melaksanakan pembubaran DUN.

“Hasil sesi mengadap juga tidak ada permintaan (untuk membubarkan DUN bagi memberi laluan kepada Pilihan Raya Umum Ke-15 (PRU-15) dan kami akan ikut rancangan kami untuk membubarkan pada tahun hadapan,” katanya kepada pemberita di luar pintu pagar utama Istana Bukit Kayangan, di sini hari ini.

Terdahulu, Amirudin tiba di istana itu bagi mengadap Sultan Selangor pada 10.05 pagi dan pertemuan itu berlangsung selama kira-kira dua jam.

Media malam tadi melaporkan Amirudin dijadualkan mengadap Sultan Sharafuddin hari ini, untuk menyembah maklum keputusan kerajaan negeri bagi tidak membubar DUN Selangor, susulan pembubaran Parlimen yang berkuat kuasa semalam.

Amirudin berkata keputusan tidak membubarkan DUN itu juga telah dibincang bersama Sultan Selangor sejak tiga bulan lalu dan katanya Sultan Sharafuddin turut diberi gambaran bila kerajaan negeri akan dibubarkan.

“Susulan itu baginda meminta supaya saya berbincang dengan banyak pihak, supaya (pilihan raya negeri bagi Selangor diadakan tahun depan) akan menjadi satu pilihan raya yang efisyen kerana tidak akan bersekali dengan Persekutuan,” katanya.

Selain itu, Amirudin berkata pembentangan Belanjawan Negeri 2023 serta Persidangan DUN yang dijadualkan berlangsung 28 Okt hingga 10 Nov ini, dijangka akan ditangguhkan bagi memberi laluan kepada PRU15.

“Kita akan berbincang dahulu bagaimana dan tengok tarikh pilihan raya yang akan diumumkan oleh Suruhanjaya Pilihan Raya (SPR). Kalau bajet dibentangkan semasa pilihan raya berlaku, pegawai kita banyak berurusan sebagai petugas-petugas pilihan raya. Jadi kecekapan bajet itu akan terganggu.

“Kemungkinan kita bakal tangguh (bajet negeri) selepas pilihan raya dan kita akan tengok dari sudut undang-undangnya, sebab tarikh pembentangan telah ditetapkan pada 28 Okt ini,” katanya.

Mengulas mengenai persediaan calon Parlimen Pakatan Harapan (PH) negeri tersebut, Pengerusi PH Selangor itu berkata kebanyakan mereka terdiri daripada penyandang kerusi terdahulu manakala kerusi di Ampang dan Gombak akan dibarisi muka baharu dari PKR.

“Malam tadi telah ada perbincangan (berhubung calon), kita akan tampilkan muka baharu dan juga calon muda untuk menambah variasi dan juga kekuatan presentation PKR dan PH,” katanya. – Bernama


PAS sokong Muhyiddin

BANGI, 27 Zulkaedah 1442H, Khamis – PAS memberi sokongan sepenuhnya kepada Tan Sri Muhyiddin Yasin sebagai Perdana Menteri.

Ia termasuk sokongan tidak berbelah dalam kalangan 18 Ahli Parlimen parti itu, kata Presiden PAS, Datuk Seri Abdul Hadi Awang.

Beliau berkata, pihaknya kesal dengan sebarang tindakan yang boleh menggugat kestabilan politik dalam negara, khususnya dalam keadaan kerajaan sedang berusaha menghadapi krisis kesihatan dan ekonomi.

“PAS seterusnya menyeru seluruh rakyat untuk bersatu hati mendukung langkah kerajaan dalam menangani pandemik COVID-19.

“Terutamanya bagi menjayakan Pelan Pemulihan Negara (PPN) yang sedang dilaksanakan,” katanya dalam kenyataan hari ini.

Sebelum ini, UMNO mengambil keputusan untuk menarik balik dan menamatkan sokongan terhadap Perdana Menteri, Tan Sri Muhyiddin Yassin dengan serta-merta.

Keputusan itu dikatakan dipersetujui bersama dalam Majlis Kerja Tertinggi (MKT) selepas UMNO mendapati Muhyiddin gagal, terutama dalam mengurus ekonomi negara, pandemik COVID-19 dan bantuan kepada rakyat.


Ayuh bangkit rakyat Pahang bantah pencerobohan, ‘gegarkan’ pemerintah

SELEPAS siri-siri pencerobohan tanah kerajaan dan hutan simpan, kini timbul pula kes curi balak pula di Pahang.

Semua ini saya kira semua ini adalah sama sahaja, iaitu isu ketirisan melibatkan hasil kekayaan negeri yang dicuri di mana akhirnya akan merugikan peribumi juga.

Jabatan Perhutanan Negeri Pahang berkata, terdapat sebanyak 93 kes mencuri balak dan kayu secara haram semenjak bulan Mac tahun ini. Pastinya ini menyebabkan kerajaan negeri Pahang rugi jutaan ringgit dan ianya mengalir ke ‘poket-poket’ mereka yang akhirnya memperkasakan lagi kegiatan-kegiatan haram sebegini.

Bayangkan, rakyat terpaksa duduk berkurung di rumah sepanjang PKP. Ada yang hilang pekerjaan, ada yang tidak boleh keluar berniaga dan ada juga yang hilang punca pendapatan. Tetapi pada masa yang sama ada pula yang menjarah hasil secara haram dan untung jutaan ringgit.

Jika kerajaan negeri masih lagi ambil ringan akan isu-isu pencerobohan tanah, hutan dan kegiatan mengaut hasil secara haram sebegini, pastinya rakyat akan rasa tersinggung dan marah. Mana tidaknya. Tanah hilang, hasil hilang, negeri rugi dan akhirnya rakyat negeri Pahang hanya melopong sahaja. Tetapi mereka senang-senang sahaja kaut hasil secara haram.

Seperti yang saya katakan dahulu, apa yang berlaku di negeri Pahang ini hanyalah satu gambaran yang sebenarnya berlaku di tempat-tempat lain juga cuma mungkin tidak didedahkan sahaja tetapi lambat laun akan terlondeh juga.

Ayuhlah rakyat Pahang, bangkit dengan komuniti-komuniti setempat, persatuan-persatuan dan NGO-NGO membuat bantahan. Mereka yang memegang kuasa tidak akan bertindak jika suara rakyat tidak ‘bergegar’. Contohnya, ICERD dahulu; jika rakyat senyap, maka pemerintah hatta ahli politik pembangkang pun tidak akan ambil kisah.

Haji Aminuddin Yahaya
Presiden ISMA / Pengerusi PEMBELA


COVID-19: Jangkitan di Thailand lepasi 10,000 kes

BANGKOK, 25 Jamadilawal 1442H, Sabtu – Jumlah kes COVID-19 di Thailand telah melepasi 10,000 dengan 212 kes baharu dilaporkan hari ini.

Jurucakap Pusat Pentadbiran Situasi bagi COVID-19 (CCSA) Thaweesilp Wissanuyothin berkata daripada 212 kes baharu itu, 193 adalah penularan tempatan dan 19 kes import manakala sifar kematian dilaporkan dalam tempoh 24 jam lepas, menjadikan jumlahnya kepada 10,053 kes dan 67 kematian.

“Sejak pertengahan Disember, wabak itu telah merebak ke 58 wilayah di negara ini,” katanya pada taklimat harian COVID-19 di sini hari ini.

Sementara itu, Kementerian Kesihatan Awam memaklumkan wabak terkini itu berkemungkinan reda pada hujung Januari.

Ketua Pengarah Jabatan Kawalan Penyakit Dr Opas Karnkawinpong berkata 20 wilayah di negara ini tidak melaporkan kes baharu selama tujuh hari.

“Jika kita meneruskan usaha mengehadkan penularan wabak, kita akan melihat penurunan jumlah kes baharu harian menjelang hujung bulan ini.

“Pada waktu ini, kita boleh katakan bahawa kita telah melakukan langkah-langkah yang baik untuk mengawal wabak ini,” katanya.

Thailand, negara pertama di luar China yang mengesan kes COVID-19 pada Januari tahun lepas dan berjaya memastikan penularan jangkitan pada kadar rendah sehingga pertengahan Disember.

Wabak terkini di pasar makanan laut di Samut Sakhon menyaksikan jumlah kes COVID-19 meningkat kepada 5,604 kes dalam tempoh kira-kira tiga minggu. – Bernama


Jangan sampai munafik bila terlalu ghairah politik

GHAIRAH berpolitik jangan sampai termasuk dalam kelompok ini.

Perhatikan hadis yang diungkapkan oleh Rasulullah ﷺ ini. Baginda menjelaskan kepada kita terdapat tiga ciri-ciri orang munafik iaitu:

آيَةُ الْمُنَافِقِ ثَلاَثٌ إِذَا حَدَّثَ كَذَبَ، وَإِذَا وَعَدَ أَخْلَفَ، وَإِذَا اؤْتُمِنَ خَانَ

“Tanda orang munafik itu ada tiga (iaitu) Sekiranya dia bercakap dia berbohong, sekiranya dia berjanji dia memungkiri dan sekiranya dia diberikan amanah, dia mengkhianati.” (HR al-Bukhari)

Pada hakikat ini ketiga-tiga ciri-ciri yang diberikan oleh Rasulullah ﷺ ini adalah menggambarkan tentang kerosakan jiwa seorang manusia. Terdapat tiga elemen utama yang mewakili komponen jiwa manusia iaitu pertuturan, perbuatan dan niatnya. Ketiga-tiga sifat munafik ini pada hakikatnya mewakili kerosakan semua perkara ini iaitu kerosakan pertuturan, kemusnahan jiwa dan kelunturan pekerti.

Bila ada ciri ciri ini sebenarnya mereka tidak layak jadi pemimpin. Kewajipan rakyat menolak mereka. Kesedaran ini perlu diberi kepada rakyat. Hadis ini umum untuk semua tetapi ciri- ciri ini hampir menepati kepada sebahagian besar ahli-ahli politik.

Ustaz Sharipudin Abdul Kadir
Ketua Perhubungan ISMA Negeri Kelantan


Ganjaran kepada individu salur maklumat salah laku, langgar perundangan

KUALA LUMPUR, 20 Rabiulawal 1442H, Jumaat – Kerajaan akan memberi ganjaran kepada mana-mana individu atau pihak yang menyalurkan maklumat tentang sebarang salah laku dan pelanggaran undang-undang.

Menteri Kewangan Tengku Datuk Seri Zafrul Tengku Abdul Aziz ketika membentangkan Belanjawan 2021 di Dewan Rakyat hari ini berkata ia sebahagian daripada usaha kerajaan dalam mengukuhkan tadbir urus dan integriti di Malaysia.

“Contohnya (maklumat) isu pencemaran sungai yang semakin tidak terkawal sehingga mengakibatkan terputusnya bekalan air di Lembah Klang,” katanya.

Selain itu, beliau berkata kerajaan akan meneruskan agenda pembangunan negara berteraskan tadbir urus yang baik serta menjunjung prinsip integriti.

Katanya, kerajaan akan memastikan Pelan Anti Rasuah Nasional (NACP) dan pengambilan 100 orang pegawai Suruhanjaya Pencegahan Rasuah Malaysia (SPRM) diteruskan serta menerapkan pendidikan antirasuah di semua peringkat. – Bernama